(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΖ΄

Παρασκευή, 20 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Ιδιωτικό Γυμνάσιο «Σχολή Ξενοπούλου», το Ιδιωτικό Δημοτικό Σχολείο Μωραΐτη και από το 16ο Δημοτικό Σχολείο Περιστερίου , σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 23 Οκτωβρίου 2023, σελ.
2. Συζήτηση επικαίρων ερωτήσεων:
 α) Προς τον Υπουργό Εξωτερικών:
 i. με θέμα: «Απαράδεκτη δήλωση για «επαναστρατικοποίηση» των νησιών του Ανατολικού Αιγαίου από κυβερνητικό Βουλευτή», σελ.
 ii. με θέμα: «Η μεροληπτική στάση της Κυβέρνησης υπέρ του κράτους του Ισραήλ στην κρίση στη Γάζα και η αποσιώπηση των κατάφωρων παραβιάσεων του Διεθνούς Δικαίου από την κυβέρνηση Νετανιάχου», σελ.
 iii. με θέμα: «Επιχείρηση εκβιασμού και εκδίωξης του Βουλευτή Ιλχάν Αχμέτ από το αλεβίτικο έθιμο της πάλης στον Κέχρο της ορεινής Ροδόπης», σελ.
 β) Προς τον Υπουργό Περιβάλλοντος και Ενέργειας με θέμα «Απαράδεκτη πρακτική αδειοδότησης έργων μετά από αρνητική γνωμοδότηση του Οργανισμού Φυσικού Περιβάλλοντος Και Κλιματικής Αλλαγής ΟΦΥΠΕΚΑ», σελ.
 γ) Προς τον Υπουργό Υγείας:
 i. με θέμα: «Προκήρυξη μόνιμων θέσεων ιατρών ειδικότητας Παθολογικής Ογκολογίας στο Αχιλλοπούλειο Γενικό Νοσοκομείο (Γ.Ν.) Βόλου» η άμεση παροχή δωρεάν σχολικών γευμάτων στη Μαγνησία», σελ.
 ii. με θέμα: «Παρά τις διαβεβαιώσεις του Υπουργού Υγείας για παράταση των συμβάσεων, στην Πολυκλινική Αθηνών απολύονται εργαζόμενοι», σελ.
 iii. με θέμα: «Γενικό Νοσοκομείο Χίου “Σκυλίτσειο”», σελ.
 iv. με θέμα: «Σοβαρά προβλήματα στη λειτουργία του Γενικού Νοσοκομείου Δράμας», σελ.
 v. με θέμα: «Τα επείγοντα περιστατικά διάσωσης δεν είναι επείγοντα για την Κυβέρνηση;», σελ.
 vi. με θέμα: «Κρατικός Αερολιμένας Χίου " Όμηρος" (ΚΑΧΙΟ)», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού, Κοινωνικής Συνοχής και Οικογένειας, Ψηφιακής Διακυβέρνησης, ο Αναπληρωτής Υπουργός Εθνικής Οικονομίας και Οικονομικών καθώς και οι Υφυπουργοί στον Πρωθυπουργό και Πολιτισμού κατέθεσαν στις 19.10.2023 σχέδιο νόμου: «Κύρωση του Προγράμματος Πολιτιστικών Και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022 έως 2026», σελ.

ΠΡΟΕΔΡΕΥΩΝ

ΒΙΛΙΑΡΔΟΣ Β., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΛΕΞΟΠΟΥΛΟΥ Χ. , σελ.
 ΒΙΛΙΑΡΔΟΣ Β. , σελ.

Β. Επί των επικαίρων ερωτήσεων:
 ΑΛΕΞΟΠΟΥΛΟΥ Χ. , σελ.
 ΓΕΡΑΠΕΤΡΙΤΗΣ Γ. , σελ.
 ΔΕΛΗΣ Ι. , σελ.
 ΖΕΡΒΕΑΣ Α. , σελ.
 ΗΛΙΟΠΟΥΛΟΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΚΑΖΑΜΙΑΣ Α. , σελ.
 ΚΕΦΑΛΑ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΚΩΡΟΣ Χ. , σελ.
 ΣΔΟΥΚΟΥ Α. , σελ.
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΖ΄

Παρασκευή 20 Οκτωβρίου 2023

Αθήνα, σήμερα στις 20 Οκτωβρίου 2023, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση του σημερινού δελτίου των επικαίρων ερωτήσεων επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 23 Οκτωβρίου 2023.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-10-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΛΣΤ΄ συνεδριάσεώς του, της Πέμπτης 19 Οκτωβρίου 2023, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές, όπως τροποποιήθηκε με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022, και της Οδηγίας (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021, περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών, και άλλες επείγουσες διατάξεις»)

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 217/6-10-2023 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Νέα Δημοκρατία» κ. Χρήστου Μπουκώρου προς την Υπουργό Κοινωνικής Συνοχής και Οικογένειας, με θέμα: «Αδήρητη ανάγκη η άμεση παροχή δωρεάν σχολικών γευμάτων στη Μαγνησία».

2. Η με αριθμό 226/9-10-2023 επίκαιρη ερώτηση του Βουλευτή Μεσσηνίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η συνεχιζόμενη για άλλη μια χρονιά έλλειψη εργατών γης, οδηγεί σε μείωση της αγροτικής παραγωγής και σε οικονομικό αδιέξοδο τον αγροτικό κόσμο».

3. Η με αριθμό 210/3-10-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα ΑΛΛΑΓΗΣ» κ. Αναστάσιου Νικολαΐδη προς τον Υπουργό Υγείας, με θέμα: «Έλλειψη Ψυχιάτρου στο Κέντρο Ψυχικής Υγείας (ΚΨΥ) του Γενικού Νοσοκομείου Δράμας».

4. Η με αριθμό 234/16-10-2023 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Κλιματικής Κρίσης και Πολιτικής Προστασίας, με θέμα: «Να παρθούν τώρα μέτρα στήριξης των αυτοαπασχολούμενων και μικρών επαγγελματιών στις πληγείσες περιοχές της Θεσσαλίας. Να αποζημιωθούν πλήρως για τις ζημιές που υπέστησαν».

5. Η με αριθμό 220/6-10-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Προστασίας του Πολίτη, με θέμα: «Ανάγκη αποκλειστικής έκδοσης των φωτογραφιών προς εφαρμογή στις νέες ταυτότητες από τους επαγγελματίες φωτογράφους».

6. Η με αριθμό 212/4-10-2023 επίκαιρη ερώτηση του Προέδρου της Κοινοβουλευτικής Ομάδας «Σπαρτιάτες» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Περιβάλλοντος και Ενέργειας, με θέμα: «Τοποθέτηση ανεμογεννητριών σε πυρόπληκτες περιοχές του Έβρου που έχουν χαρακτηριστεί ως “NATURA”».

7. Η με αριθμό 239/16-10-2023 Επίκαιρη Ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Πρόβλημα απουσίας εξετάσεων ελληνομάθειας για μειονοτικούς αποφοίτους τουρκικών πανεπιστημίων».

8. Η με αριθμό 241/16-10-2023 επίκαιρη ερώτηση της Βουλευτή Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Η ρύπανση στη δυτική Αττική ως πολλαπλασιαστής της απαξίας της ζωής και της περιουσίας των κατοίκων στα νεόκτιστα Ασπροπύργου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 229/13-10-2023 επίκαιρη ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με θέμα: «Επείγουσα ανάγκη προμήθειας ψηφιακού μαστογράφου στην 6η Υγειονομική Περιφέρεια (Υ.ΠΕ.), στο Κέντρο Υγείας Βορείου Τομέα Πατρών (Αγίου Αλεξίου)».

2. Η με αριθμό 224/8-10-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου Νικολαΐδη προς την Υπουργό Κοινωνικής Συνοχής και Οικογένειας, με θέμα: «Επέκταση ηλικιακών ορίων του προγράμματος «ΣΠΙΤΙ ΜΟΥ» στο Νομό Δράμας και τους όμορους νομούς και επόμενη φάση αιτήσεων».

3. Η με αριθμό 236/16-10-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού, με θέμα: «Να σταματήσει η συνδικαλιστική δίωξη εκπαιδευτικού της Διεύθυνσης Πρωτοβάθμιας Εκπαίδευσης Νομού Ηρακλείου Κρήτης».

4. Η με αριθμό 221/6-10-2023 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Ασυνέπεια της κυβέρνησης στην ρύθμιση των ζητημάτων της αλιείας με βιντζότρατες».

5. Η με αριθμό 219/6-10-2023 επίκαιρη ερώτηση του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νότιου Τομέα Αθηνών κ. Βασιλείου Στίγκα προς τον Υπουργό Μετανάστευσης και Ασύλου, με θέμα: «Νομιμοποίηση παράνομων μεταναστών».

6. Η με αριθμό 240/16-10-2023 επίκαιρη ερώτηση του του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Διαδικτυακός εθισμός των νέων γυμνασίου-λυκείου».

7. Η με αριθμό 230/13-10-2023 επίκαιρη ερώτηση της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ- Προοδευτική Συμμαχία» κ. Παναγιού (Γιώτας) Πούλου προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη στήριξης των αμπελουργών της Ασωπίας και ολόκληρης της Βοιωτίας για τις ζημιές από περονόσπορο».

8. Η με αριθμό 233/16-10-2023 επίκαιρη ερώτηση του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Έλλειψη εργατών γης στην Αργολίδα εν όψει της συγκομιδής εσπεριδοειδών και της έναρξης της ελαιοκομικής περιόδου».

9. Η με αριθμό 237/16-10- 2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας, με θέμα: «Για την κατάσταση που επικρατεί στο Αρκαλοχώρι δύο χρόνια μετά τον σεισμό».

10. Η με αριθμό 222/6-10-2023 επίκαιρη ερώτηση του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Κακοκαιρία Ντάνιελ και αντιπλημμυρικά φράγματα Αγράφων-Αχελώου».

11. Η με αριθμό 231/13-10-2023 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεανώς Φωτίου προς την Υπουργό Κοινωνικής Συνοχής και Οικογένειας, με θέμα: «Η κυβέρνηση δεν αυξάνει τα σχολικά γεύματα τέσσερα χρόνια τώρα, παρά την ακρίβεια και τη φτωχοποίηση των νοικοκυριών, ενώ δεν τα χορηγεί άμεσα ούτε καν στις πλημμυροπαθείς περιοχές της Θεσσαλίας».

12. Η με αριθμό 232/13-10-2023 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης (Κατερίνας) Νοτοπούλου προς τον Υπουργό Εθνικής Οικονομίας και Οικονομικών, με θέμα: «Χρηματοδότηση σχεδίου ανάπλασης Διεθνούς Εκθέσεως Θεσσαλονίκης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 742/15-9-2023 ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικόλαου Παπαδόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Κατοχύρωση των επαγγελματικών δικαιωμάτων των πτυχιούχων των προγραμμάτων Διαχείρισης Εκκλησιαστικών Κειμηλίων των Ανώτατων Εκκλησιαστικών Ακαδημιών (Α.Ε.Α)».

Θα ήθελα, επίσης, να ενημερώσω το Σώμα ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 20 Οκτωβρίου 2023 ότι οι επίκαιρες ερωτήσεις που θα συζητηθούν είναι οι εξής: Οι υπ’ αριθμόν 213/5-10-2023 και 242/16-102023 επίκαιρες ερωτήσεις και η υπ’ αριθμόν 432/23-8-2023 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υπουργό Εξωτερικών Γεώργιο Γεραπετρίτη.

Οι υπ’ αριθμόν 209/3-10-2023, 216/6-102023, 228/13-10-2023, 235/16-10-2023 και 243/16-10-2023 επίκαιρες ερωτήσεις θα απαντηθούν από τον Υφυπουργό Υγείας κ. Μάριο Θεμιστοκλέους.

Η υπ’ αριθμόν 211/4-10-2023 επίκαιρη ερώτηση θα απαντηθεί από την Υφυπουργό Υποδομών και Μεταφορών κ. Χριστίνα Αλεξοπούλου.

Η υπ’ αριθμόν 227/12-10-2023 επίκαιρη ερώτηση θα απαντηθεί από την Υφυπουργό Περιβάλλοντος και Ενέργειας κυρία Αλεξάνδρα Σδούκου.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές.»

Κατόπιν τούτου, θα συζητήσουμε την πέμπτη με αριθμό 213/5-10-2023 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εξωτερικών, με θέμα: «Απαράδεκτη δήλωση για «επαναστρατικοποίηση» των νησιών του ανατολικού Αιγαίου από κυβερνητικό Βουλευτή».

Παρακαλώ πολύ, κύριε συνάδελφε, έχετε δύο λεπτά για την πρωτολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, είχαμε ένα δημοσίευμα της τουρκικής εφημερίδας «Γενί Σαφάκ» σύμφωνα με το οποίο υπάρχει μυστική συμφωνία μεταξύ της Ελληνικής και της Τουρκικής Κυβερνήσεως για αποστρατικοποίηση των νησιών του ανατολικού Αιγαίου. Ειλικρινά δεν θα είχα ασχοληθεί με το θέμα αν δεν είχαν επακολουθήσει κάποια γεγονότα. Πρώτον, η χλιαρή και καθυστερημένη διάψευση του δημοσιεύματος εκ μέρους του Κυβερνητικού Εκπροσώπου, του κ. Μαρινάκη, αλλά κυρίως οι δηλώσεις που έκανε ο κυβερνητικός Βουλευτής και καθηγητής του Διεθνούς Δικαίου κ. Συρίγος σε τηλεοπτική εκπομπή.

Πιο συγκεκριμένα ο κ. Συρίγος δήλωσε ότι υπάρχουν περιοχές που ενδιαφέρουν τους Τούρκους για θέματα ναυσιπλοΐας, ισχυριζόμενος ότι αυτό είναι κάτι εύλογο και κάτι που μπορούμε να συζητήσουμε. Στη συνέχεια, όμως, ισχυρίστηκε ότι αυτό είναι μια παραχώρηση και ότι θα περίμενε πως οι Τούρκοι θα αποδεχθούν άλλα πράγματα, όπως η επαναστρατικοποίηση των νησιών του ανατολικού Αιγαίου. Από αυτά που είπε ο κ. Συρίγος βγαίνει το συμπέρασμα πως αποδέχεται το εν λόγω δημοσίευμα της «Γενί Σαφάκ». Δηλαδή δέχεται ότι υπάρχει διαδικασία αποστρατικοποίησης των νήσων και πρέπει να παραχωρήσουμε κατιτίς στην Τουρκία, ώστε να μας επιτρέψει η Τουρκία να επαναστρατικοποιήσουμε τα νησιά.

Τα ερωτήματά μου είναι τα εξής: Πρώτον, η Κυβέρνηση καταδικάζει τις δηλώσεις του συγκεκριμένου Βουλευτή; Δεύτερον, υπάρχει κρυφή συμφωνία μεταξύ των δύο κυβερνήσεων για μερική αποστρατικοποίηση των νήσων; Και τρίτον, για ποιον λόγο πρέπει να παίρνουμε την γνώμη της Τουρκίας για τη στρατιωτικοποίηση νησιών μας ή για την τοποθέτηση στρατού οπουδήποτε στην ελληνική επικράτεια;

Σύμφωνα με τον χάρτη σύμφωνα του ΟΗΕ και το άρθρο 51 έχουμε το δικαίωμα αυτοάμυνας και δεν χρειάζεται να πάρουμε από κανέναν άδεια για να τοποθετήσουμε στρατό που εμείς επιθυμούμε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Ορίστε, κύριε Υπουργέ, έχετε τρία λεπτά για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Σας ευχαριστώ για την ερώτηση, κύριε Βουλευτά. Θα ήθελα να είμαι πάρα πολύ σαφής και κατηγορηματικός. Δεν υφίσταται καμμία κρυφή ή φανερή συμφωνία με την Τουρκία για την αποστρατικοποίηση των νησιών, όπως και για οποιοδήποτε ζήτημα αφορά τη διάταξη των Ενόπλων Δυνάμεων στη χώρα. Όπως είχα την ευκαιρία να τοποθετηθώ επανειλημμένως, ζητήματα τα οποία άπτονται της κυριαρχίας, όπως για παράδειγμα είναι αυτό της διάταξης των Ενόπλων Δυνάμεων της χώρας, δεν μπορεί να είναι αντικείμενο της οποιασδήποτε συμφωνίας.

Δεύτερον, η Ελλάδα δεν σχολιάζει δημοσιεύματα Τύπου. Με κάθε σεβασμό θα μου επιτρέψετε να πω ότι δεν είναι δυνατόν η Ελληνική Κυβέρνηση και η ελληνική πολιτεία να σχολιάζει και να αντιπαρατίθεται με εφημερίδες και δη τουρκικές.

Τρίτον, δεν υφίσταται κανένα ζήτημα απομείωσης της ισχύος των ελληνικών νησιών από την άποψη των Ενόπλων Δυνάμεων. Όπως ανέφερε και σε απάντηση σε επίκαιρη ερώτησή του ο Υφυπουργός Εθνικής Άμυνας κ. Ιωάννης Κεφαλογιάννης μόλις προχθές, δεν υπάρχει καμμία απολύτως μείωση της στρατιωτικής ισχύος. Σας παραπέμπω στα Πρακτικά και στην απάντηση γι’ αυτή την ερώτηση.

Τέλος, αυτονοήτως η Ελλάδα διατηρεί τα δικαιώματα που απορρέουν από τις διεθνείς συμβάσεις, από την Συνθήκη της Λωζάνης του 1923, τη Σύμβαση του Μοντρέ του 1936 και τη Σύμβαση των Παρισίων του 1947, για την θωράκιση και την άμυνά της.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Ορίστε, κύριε συνάδελφε, έχετε τρία λεπτά για τη δευτερολογία σας.

**ΑΛΕΞΑΝΔΡΟΣ ΖΕΡΒΕΑΣ:** Χαίρομαι για την απάντησή σας. Παρ’ όλα αυτά δεν καταδικάσατε -όπως σας ζήτησα- τη δήλωση του Βουλευτή σας. Εν πάση περιπτώσει, πιστεύω ότι έχουμε μπει σε έναν διάλογο με ένα κράτος-τρομοκράτη. Γιατί το λέω αυτό; Γιατί ο ομόλογός σας, ο κ. Χακάν Φιντάν, είναι από τους πιο διαπρεπείς συνομιλητές τόσο του ISIS όσο και της τρομοκρατικής οργάνωσης της Χαμάς.

Ειδικοί αναλυτές, όπως ο κ. Μάζης, ο κ. Γρίβας και ο κ. Φίλης, πιστεύουν ότι τώρα και με τα γεγονότα στη Μέση Ανατολή, είναι ευκαιρία να σταματήσουμε να συνδιαλεγόμαστε με ένα κράτος που στηρίζει επί της ουσίας τρομοκρατικές οργανώσεις. Πρέπει, επίσης, να απαλλαγούμε από το φοβικό σύνδρομο που έχει ενσταλαχτεί στην ψυχή του Έλληνα από την Μικρασιατική Καταστροφή μέχρι σήμερα. Πρέπει να καταλάβουμε ότι οι Τούρκοι μόνο την ισχύ καταλαβαίνουν.

Γι’ αυτόν τον λόγο το πρώτο βήμα μιας πραγματικά ανεξάρτητης εθνικής εξωτερικής πολιτικής είναι η χάραξη γραμμών βάσεως. Δεύτερο βήμα είναι η επέκταση των ναυτικών μιλίων στα δώδεκα μίλια, όπως ορίζει το Διεθνές Δίκαιο και το Δίκαιο της Θάλασσας.

Τρίτο βήμα η ανακήρυξη Αποκλειστικής Οικονομικής Ζώνης και τέταρτο βήμα η προσφυγή στο Δικαστήριο του Αμβούργου και όχι της Χάγης. Η Χάγη είναι ένα πολιτικό δικαστήριο. Το Αμβούργο αντιθέτως είναι ένα δικαστήριο το οποίο ασχολείται μόνο με τις θαλάσσιες ζώνες.

Θα τονίσω επίσης το εξής για τον κ. Βελόπουλο, ο οποίος πολύ συχνά μας θυμάται και ασχολείται μαζί μας. Είχε φέρει μία πρόταση νόμου. Είχε ξεχάσει όλως τυχαίως τα πρώτα δύο βήματα, την χάραξη γραμμών βάσεως και την επέκταση των ναυτικών μιλίων.

Εν πάση περιπτώσει, θα κλείσω με το εξής. Ο αρχιστράτηγος του Γένους μας, ο Θεόδωρος Κολοκοτρώνης, έλεγε το εξής: «Όταν δείχνεις στον Τούρκο τα μπροστινά σου, σου δείχνει τα πισινά του. Αντιθέτως όταν δείχνεις άλλο σημείο του σώματός σου, τότε και αυτός θα σου δείξει άλλο σημείο του σώματός του».

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Παρακαλώ πολύ, κύριε Υπουργέ, έχετε τρία λεπτά για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Βουλευτά.

Με κάθε σεβασμό θα μου επιτρέψετε να πω ότι βρίσκομαι εδώ για να απαντώ για λογαριασμό της Κυβέρνησης απέναντι στις ερωτήσεις των Βουλευτών και όχι να διερμηνεύω τις δηλώσεις των ιδίων των Βουλευτών.

Εκείνο το οποίο θέλω να επισημάνω είναι το εξής: Η Ελλάδα βρίσκεται σήμερα στο υψηλότερο σημείο πραγματικής επιχειρησιακής, καθώς και διπλωματικής ισχύος. Η Ελλάδα έχει αποκτήσει ένα πολύ ισχυρό κεφάλαιο λόγω του γεγονότος ότι την τελευταία τετραετία έχει υπάρξει ενίσχυση των Ενόπλων Δυνάμεων σε προσωπικό και σε υποδομές, η οποία δεν είχε υπάρξει τις προηγούμενες δεκαετίες, που ενισχύουν το αξιόμαχο των Ενόπλων Δυνάμεων απέναντι σε οποιαδήποτε απειλή.

Αφ’ ετέρου διπλωματικά η Ελλάδα έχει χτίσει συμμαχίες οι οποίες ενισχύουν και θωρακίζουν τη διεθνή της θέση, ενώ παράλληλα έχει αναπτύξει μια αυτοτελή δράση στο διπλωματικό επίπεδο, έχοντας κερδίσει πολύ σημαντικό διεθνές κεφάλαιο.

Για τον λόγο αυτό θα μου επιτρέψετε να πω ότι στις συζητήσεις με την Τουρκία -και εμείς είμαστε πάντοτε υπέρ του διαλόγου στη βάση και του Διεθνούς Δικαίου και με προσήλωση στις αξίες του Καταστατικού Χάρτη του Οργανισμού Ηνωμένων Εθνών- προσερχόμαστε από θέση πραγματικής ισχύος και αυτό θα συνεχίσουμε να πράττουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ακολουθεί η έβδομη με αριθμό 242/16-10-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Εξωτερικών, με θέμα: «Η μεροληπτική στάση της Κυβέρνησης υπέρ του κράτους του Ισραήλ στην κρίση στη Γάζα και η αποσιώπηση των κατάφωρων παραβιάσεων του Διεθνούς Δικαίου από την κυβέρνηση Νετανιάχου».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, η πολυαίμακτη κρίση που ξέσπασε στις 7 Οκτωβρίου στη Μέση Ανατολή συγκλόνισε όλη την Υφήλιο. Ο κύκλος βίας έχει ως τώρα στοιχίσει τις ζωές άνω των τεσσάρων χιλιάδων Παλαιστινίων και χιλίων τετρακοσίων Ισραηλινών. Από την πλευρά των Παλαιστινίων, στη συντριπτική πλειονότητα οι νεκροί είναι άμαχοι και εξ αυτών περισσότερα από χίλια πεντακόσια είναι νεκρά παιδιά. Εκτός από την τεράστια ανθρωπιστική της διάσταση, που αφορά τους πάντες, η κρίση εκτυλίσσεται στην ευρύτερη περιοχή μας, γεγονός που καθιστά τη στάση της Ελλάδας στο θέμα αυτό ιδιαιτέρως ευαίσθητη.

Από την πρώτη στιγμή όμως η Κυβέρνηση υιοθέτησε μια άκριτα φιλική στάση προς το κράτος του Ισραήλ, επαναλαμβάνοντας το γνωστό αμερικανικό σύνθημα: «Το Ισραήλ έχει δικαίωμα στην αυτοάμυνα». Πουθενά η Κυβέρνηση δεν αναφέρθηκε ρητά στο αδιαμφισβήτητο γεγονός ότι η Γάζα τελεί υπό παράνομη ισραηλινή κατοχή εδώ και πενήντα έξι χρόνια και δεν επεσήμανε ότι ως κατεχόμενος λαός οι Παλαιστίνιοι, κατά το Διεθνές Δίκαιο, έχουν και αυτοί δικαίωμα στην αυτοάμυνα.

Όταν μιλάμε για τα δικά μας δίκαια στην Κύπρο και το Αιγαίο όλοι οι Έλληνες συμφωνούμε ότι πρέπει να εφαρμόζονται τα ψηφίσματα του ΟΗΕ και το Διεθνές Δίκαιο και καταγγέλλουμε την Τουρκία διότι τα παραβιάζει. Στην περίπτωση του κράτους του Ισραήλ η Κυβέρνησή σας επιλέγει να συστρατεύεται με ένα κράτος που συστηματικά παραβιάζει το Διεθνές Δίκαιο και δεν εφαρμόζει τα ψηφίσματα του ΟΗΕ.

Τέλος, στην χερσαία επίθεση που προετοιμάζει η κυβέρνηση Νετανιάχου στη Γάζα, μετά από βομβαρδισμούς που είχαν τριπλάσια θύματα μεταξύ των Παλαιστινίων, σε σύγκριση με τα θύματα που προκάλεσε η επιδρομή της Χαμάς στο Ισραήλ, έχει διαταχθεί εκκένωση ενός εκατομμυρίου τριακοσίων χιλιάδων ανθρώπων από τη Βόρεια Γάζα. Η μετακίνηση πληθυσμού σε κατεχόμενο έδαφος με απειλή τη βία συνιστά εθνοκάθαρση και εντάσσεται στα ειδεχθέστερα διεθνή εγκλήματα.

Σας ερωτώ, κύριε Υπουργέ, με βάση τις αρχές του Διεθνούς Δικαίου και του διεθνούς ανθρωπιστικού δικαίου, η Κυβέρνηση σιωπά και παραβλέπει συστηματικά όλες τις κατάφωρες παραβιάσεις που διαπράττει το κράτος του Ισραήλ στα κατεχόμενα παλαιστινιακά εδάφη εδώ και πενήντα έξι χρόνια;

Δεύτερον, γιατί η Κυβέρνηση δεν καταδικάζει τη βία και από τις δύο πλευρές και δεν ζητά την άμεση κατάπαυση του πυρός και τη διακοπή της επικείμενης εθνοκάθαρσης 1,3 εκατομμυρίων Παλαιστινίων από το βόρειο τμήμα της Γάζας, με σκοπό την έναρξη διαπραγματεύσεων για μια βιώσιμη επίλυση του Παλαιστινιακού;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Παρακαλώ πολύ, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πάρα πολύ, κύριε Πρόεδρε.

Ευχαριστώ, κύριε καθηγητά, για την ερώτηση. Θα ήθελα να επισημάνω επί της αρχής ότι δεν μπορώ να απαντήσω για τη στάση διαχρονικώς των ελληνικών κυβερνήσεων επί πενήντα έξι έτη, όπως αναφέρετε στην επίκαιρη ερώτησή σας. Εκείνο το οποίο μπορώ να πράξω είναι να αναφερθώ στην αντίδραση της ελληνικής Κυβέρνησης στην παρούσα κρίση στη Μέση Ανατολή, η οποία πράγματι αποτελεί εν δυνάμει μία πολύ μεγάλη πληγή και όχι μόνο γεωπολιτική, αλλά και ανθρωπιστική.

Θα ήθελα κατ’ αρχάς, πριν αρχίσω την απάντησή μου, να αναφερθώ στο γεγονός το οποίο είχαμε χθες και να καταδικάσω το χτύπημα το οποίο υπήρξε με την απώλεια ζωών στη Λωρίδα της Γάζας σε παρακείμενο κτήριο του Μοναστηρίου του Αγίου Πορφυρίου και να επισημάνω με έμφαση ότι η προστασία των αμάχων, καθώς επίσης και η διασφάλιση των λατρευτικών χώρων αποτελεί ένα αγαθό το οποίο οφείλει να γίνεται απόλυτα σεβαστό από όλες τις πλευρές.

Σε ό,τι αφορά τη στάση της Ελλάδος, κύριε καθηγητά, θα μου επιτρέψετε με σεβασμό να αναφέρω ότι η στάση της Ελλάδος ήταν στάση αρχής. Η ελληνική εξωτερική πολιτική δεν ετεροκαθορίζεται, δεν είναι συγκυριακή και δεν είναι συναλλακτική. Είναι στάση αρχών και για το λόγο αυτό από την πρώτη στιγμή –επαναλαμβάνω, από την πρώτη στιγμή και ήμασταν η πρώτη χώρα που τοποθετήθηκε τόσο ρητά στο ζήτημα αυτό- θέσαμε τα σημεία εκείνα τα οποία θα πρέπει να γίνουν σεβαστά αμέσως από όλες τις πλευρές.

Και καταθέσαμε ήδη, την επαύριον της τρομοκρατικής επίθεσης της Χαμάς στο Ισραήλ, ένα σχέδιο πέντε σημείων το οποίο θα πρέπει να γίνει σεβαστό αμφοίν και από τις δύο πλευρές. Αυτό περιελάμβανε την καταδίκη της τρομοκρατίας παντάπασιν, όπως και κάθε μορφής βίας. Δεύτερον, την άμεση απελευθέρωση όλων των ομήρων οι οποίοι βρίσκονται αυτή τη στιγμή σε καθεστώς ομηρίας. Τρίτον, την προστασία όλων των αμάχων και την αποφυγή στοχοποίησης στόχων αμάχων. Τέταρτον, την παροχή ανθρωπιστικής βοήθειας σε όλους όσους είναι ευάλωτοι και επιπλέον στη διάνοιξη ανθρωπιστικών οδών, έτσι ώστε να διασφαλίζεται ότι η ανθρωπιστική βοήθεια φτάνει στον προορισμό της.

Τέλος, καλέσαμε σε μία διεθνή διάσκεψη υπό την αιγίδα του Οργανισμού Ηνωμένων Εθνών και με τη συμμετοχή της Ευρωπαϊκής Ένωσης και του Αραβικού Συνδέσμου, έτσι ώστε να δούμε τα αίτια τα οποία προκάλεσαν την κρίση αυτή και να έχουμε μια παραγωγική λύση.

Όπως γνωρίζετε η πάγια θέση της ελληνικής εξωτερικής πολιτικής είναι η λύση του Μεσανατολικού, στη βάση των ψηφισμάτων του Συμβουλίου Ασφαλείας του Οργανισμού Ηνωμένων Εθνών περί δύο κρατών με πρωτεύουσα του Παλαιστινιακού Κράτους την Ανατολική Ιερουσαλήμ. Υπό την έννοια αυτή, νομίζω όλοι θα συμφωνήσουμε ότι τα σημεία τα οποία έθεσε η ελληνική Κυβέρνηση συνιστούν αδιαπραγμάτευτες αρχές, επί των οποίων θα πρέπει να οικοδομηθεί άμεσα ειρήνη και κατάπαυση του πυρός.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ πολύ, κύριε Καζαμία, έχετε τρία λεπτά για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, μου δώσατε μία απάντηση για τις πρωτοβουλίες που προτίθεται ή που πρόκειται να πάρει η ελληνική Κυβέρνηση στο διπλωματικό επίπεδο.

Αναφερθήκατε, όμως, πολύ λίγο στο Διεθνές Δίκαιο και καθόλου στο διεθνές ανθρωπιστικό δίκαιο, που ήταν το κέντρο της ερώτησής μου. Μιλήσατε για την επιθυμία της Ελλάδας να δει μία λύση δύο κρατών στη Μέση Ανατολή, ανάμεσα στους Ισραηλινούς και τους Παλαιστινίους. Αυτό βεβαίως είναι θετικό και είναι πάγια θέση της ελληνικής εξωτερικής πολιτικής. Όμως, από τις 13 Οκτωβρίου συντελείται στην περιοχή της Γάζας μία διαδικασία εθνοκάθαρσης η οποία αποτελεί ειδεχθές έγκλημα, με βάση το Διεθνές Δίκαιο, και δεν αναφερθήκατε καθόλου σε αυτή.

Διεθνείς ανθρωπιστικές οργανώσεις και ΜΚΟ αναφέρουν τρομακτικά νούμερα για την καταστροφή που ήδη συντελείται τις τελευταίες ημέρες εκεί. Μιλάμε για νεκρούς που φτάνουν τα χίλια εξακόσια παιδιά Παλαιστινίων μέσα σε δώδεκα ημέρες. Εβδομήντα έξι σχολεία έχουν βομβαρδιστεί. Εκκενώθηκαν δεκαεπτά νοσοκομεία και σαράντα οκτώ κλινικές με διαταγές του ισραηλινού στρατού. Έχει κοπεί το ρεύμα. Δεν υπάρχουν δίοδοι για να περνάει το φαγητό. Και ο πληθυσμός έχει μπλοκαριστεί. Και βεβαίως, συντελείται μία μαζική φυγή ανθρώπων από τα σπίτια τους, που έχει φτάσει, σύμφωνα με τις ανθρωπιστικές οργανώσεις, τους εννιακόσιους χιλιάδες εκτοπισμένους. Αυτό συνιστά εθνοκάθαρση.

Το να μιλάμε για τη λύση που θα θέλαμε να δούμε στη Μέση Ανατολή, μια λύση δύο κρατών, και να θεωρούμε ότι αυτή είναι η αναφορά στο Διεθνές Δίκαιο, είναι αποφυγή της ανάληψης της ευθύνης που έχει η Κυβέρνηση να πάρει μια στάση στην προκειμένη περίπτωση, τη στιγμή που συντελείται αυτή η καταστροφή.

Ο ΟΗΕ πήγε να περάσει ψήφισμα προχθές για να ανοίξουν ανθρωπιστικές δίοδοι και να προστατευθεί ο πληθυσμός. Δώδεκα κράτη-μέλη του Συμβουλίου Ασφαλείας του ΟΗΕ ψήφισαν «υπέρ». Δύο, περιλαμβανομένης και της Βρετανίας, απείχαν. Και μόνο οι Ηνωμένες Πολιτείες άσκησαν βέτο. Και γι’ αυτό δεν πέρασε αυτό το ψήφισμα.

Και σας ρωτώ. Η ελληνική Κυβέρνηση τί στάση έχει απέναντι σε αυτό; Καταδικάζετε τη στάση των Ηνωμένων Πολιτειών ενάντια στον ΟΗΕ και την υποστήριξη του Ισραήλ τη στιγμή που συντελείται αυτή η καταστροφή στη Γάζα;

Δεύτερον, ο κύριος Πρωθυπουργός έχει αναφέρει πολλές φορές το δικαίωμα του Ισραήλ στην αυτοάμυνα. Δεν θεωρείτε εσείς ότι έχει δικαίωμα και ο παλαιστινιακός λαός στην αυτοάμυνα; Δεν είναι κατεχόμενος λαός; Αυτοί τι δικαιώματα έχουν, κατά την Κυβέρνηση;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος)**: Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Κύριε καθηγητά, μάλλον δεν κατέστησα εαυτόν πολύ σαφή. Δεν μίλησα για τις πρωτοβουλίες που προτιθέμεθα να αναλάβουμε. Μίλησα για τη θέση της ελληνικής Κυβέρνησης σε σχέση με το μεσανατολικό, θέση, η οποία θέλω να σας θυμίσω, διατυπώθηκε δύο ημέρες μετά την τρομοκρατική επίθεση της Χαμάς κατά του Ισραήλ.

Η τρομοκρατική επίθεση έλαβε χώρα στις 7 Οκτωβρίου και στις 9 Οκτωβρίου από το Ομάν εγώ ο ίδιος, παριστάμενος στην κοινή συνεδρίαση Υπουργών Εξωτερικών της Ευρωπαϊκής Ένωσης και των χωρών του Κόλπου, διατύπωσα τις θέσεις της ελληνικής Κυβέρνησης, οι οποίες έγιναν δεκτές και από τις χώρες του αραβικού κόσμου. Οπότε, δεν χρειάζεται να πλειοδοτούμε και έναντι του αραβικού κόσμου.

Επαναλαμβάνω. Υπάρχει κάποιος σε αυτή την Αίθουσα ο οποίος να διαφωνεί στα πέντε σημεία τα οποία θέτει η ελληνική Κυβέρνηση ως απαράβατο όρο για να μπορέσουμε να προχωρήσουμε σε μία παύση πυρός και σε μια ειρηνική επίλυση της διαφοράς;

Διαφωνείτε στην καταδίκη της τρομοκρατίας; Διαφωνείτε στην απελευθέρωση των ομήρων; Διαφωνείτε στις ανθρωπιστικές διόδους; Διαφωνείτε στο ότι θα πρέπει να προστατεύονται οι άμαχοι; Διαφωνείτε στο ότι θα πρέπει να υπάρχει μια διεθνής διάσκεψη επίλυσης του προβλήματος της Μέσης Ανατολής;

Θα ήθελα να σας επισημάνω ότι ακριβώς επειδή η Ελλάδα, η ελληνική Κυβέρνηση, έχει μια στάση αρχής, αυτό εκτιμάται και από τον ίδιο τον αραβικό κόσμο. Εγώ ο ίδιος είχα την ευκαιρία να συζητήσω προ δύο ημερών, στο γραφείο μου στο Υπουργείο Εξωτερικών, με τους πρέσβεις και επιτετραμμένους των χωρών του αραβικού κόσμου. Εξέφρασαν όλοι την ικανοποίησή τους για τη στάση αρχής της ελληνικής Κυβέρνησης και τη στήριξη την οποία έχει παράσχει.

Και θέλω επιπλέον να σας πω ότι ήδη το Υπουργείο Εξωτερικών έχει ετοιμάσει ένα πακέτο ανθρωπιστικής βοήθειας, το οποίο θα κατευθυνθεί προς τη Γάζα.

Βεβαίως, καταλαβαίνετε ότι εγώ δεν μπορώ να απαντώ για τη στάση την οποία τηρούν τα άλλα κράτη. Εντούτοις, ακριβώς επειδή η στάση της ελληνικής Κυβέρνησης είναι σθεναρή και στάση αρχής, η Ελλάδα θα βρίσκεται αύριο παρούσα στο υψηλότερο επίπεδο στη διάσκεψη η οποία οργανώνεται από την Αίγυπτο και η οποία, ακριβώς, έχει σκοπό να δει τα αίτια και να δει τις διόδους μέσω των οποίων μπορεί να υπάρξει κατάπαυση του πυρός. Στη διάσκεψη αυτή θα συμμετέχουν όλα τα κράτη του αραβικού κόσμου.

Άρα, θα μου επιτρέψετε να πω ότι, όχι μόνο η Ελλάδα είναι αντικειμενική και αμερόληπτη στα ζητήματα αυτά, αλλά είναι κατ’ εξοχήν υπέρμαχος του Διεθνούς Δικαίου και του ανθρωπιστικού δικαίου. Όπου υπάρχει ζήτημα παραβίασης του ανθρωπιστικού δικαίου και της νόμιμης αυτοάμυνας εντός των ορίων του Διεθνούς Δικαίου η Ελλάδα είναι η πρώτη η οποία το θέτει. Και η στάση αυτή εκτιμάται από όλο το διεθνές προσκήνιο.

**ΠΡΟΕΔΡΕΥΩΝ (Βασίλειος Βιλιάρδος)**: Ευχαριστούμε πολύ τον κύριο Υπουργό.

Ακολουθεί  η πρώτη με αριθμό 432/23-8-2023 ερώτηση του κύκλου των αναφορών-ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας του «ΠΑΣΟΚ – Κίνημα Αλλαγής» κ. Οδυσσέα Κωνσταντινόπουλου προς τον Υπουργό Εξωτερικών, με θέμα: «Επιχείρηση εκβιασμού και εκδίωξης του Βουλευτή Ιλχάν Αχμέτ από το αλεβίτικο έθιμο της πάλης στον Κέχρο της ορεινής Ροδόπης».

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, καλημέρα.

Είμαστε εδώ σήμερα για να σας μιλήσουμε για γεγονότα τα οποία τα γνωρίζει και το Υπουργείο Εξωτερικών και εσείς. Είμαστε εδώ να σας πούμε ότι είμαστε υπέρ της ελληνοτουρκικής φιλίας. Γνωρίζετε πόσο η παράταξή μας στήριξε τη μειονότητα. Όμως, σας έχουμε μιλήσει για ζητήματα και για συγκεκριμένους διπλωμάτες και για τον ρόλο τους πολύ πριν η ίδια η Κυβέρνηση και ο ίδιος ο Πρωθυπουργός θέσει το ζήτημα των παρεμβάσεων στις προηγούμενες εκλογές.

Εμείς σας μιλήσαμε γι’ αυτό και ο ίδιος ο κύριος Πρωθυπουργός μίλησε δημόσια. Μάλιστα, αν δεν κάνω λάθος, έδωσε και φάκελο προς όλες τις κατευθύνσεις με τον τρόπο που είχε παρέμβει το προξενείο και διπλωματικοί υπάλληλοι.

Ο Ιλχάν, που είναι δίπλα μου και είναι ένας άνθρωπος ο οποίος τιμά και τη μειονότητα αλλά και τους χριστιανούς που ζουν στον νομό του και στην περιοχή του, έζησε κάτι πρωτόγνωρο σε μία εκδήλωση, το οποίο σας έχω περιγράψει. Και αν αυτό το έζησε ένας Βουλευτής -όχι ότι φοβάται-, σκεφτείτε οι υπόλοιποι άνθρωποι, ο απλός κόσμος, τι ζει σε αυτή την περιοχή.

Συγκεκριμένα, υπήρξε παρέμβαση για να φύγει από εκδήλωση και επειδή σωστά, με βάση τους κανόνες της Ελληνικής Δημοκρατίας, έμεινε σε αυτή την εκδήλωση, όπως έπρεπε να κάνει, για να τιμήσει τον θεσμό του ελληνικού Κοινοβουλίου, έφυγε από εκεί ο υποπρόξενος, ο κ. Μπαρίς Τσούλκα, καθώς και ο παράτυπος μουφτής Κομοτηνής, ο κ. Ιμπραήμ Σαρίφ.

Θέλω να σας ρωτήσω, κύριε Υπουργέ, για να φτάσω στο ερώτημα, γιατί καταλαβαίνω ότι τελειώνει ο χρόνος, τα εξής:

Ήταν σε γνώση της πολιτείας και του Υπουργείου σας όλα αυτά που έγιναν; Είχε κληθεί να παραστεί εκπρόσωπος της ελληνικής αρχής σε αυτή την εκδήλωση; Ρωτήσατε την περιφερειακή αρχή γιατί αποδέχτηκε την απαξίωση του θεσμού της; Νομιμοποιείται μια ξένη διπλωματική αρχή και ο υποπρόξενος να μη σέβεται τη νομοθετική και θεσμική πραγματικότητα της χώρας που τον φιλοξενεί; Επίσης, ρωτήσατε, μάθατε, ο κ. Ιμπραήμ Σαρίφ με ποια ιδιότητα εμφανίζεται σε αυτές τις εκδηλώσεις;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος)**: Ευχαριστούμε πολύ τον κ. Κωνσταντινόπουλο.

Παρακαλώ πολύ, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ, κύριε Βουλευτά. Θα ήθελα, κατ’ αρχάς, να επισημάνω ότι πράγματι με το ΠΑΣΟΚ έχουμε μια διαρκή συνεργασία για τα θέματα εξωτερικής πολιτικής, όπως οφείλει να κάνει κάθε Υπουργός Εξωτερικών στο πλαίσιο της χάραξης μιας εθνικής στρατηγικής και είμαστε σε διαρκή επαφή με τον αρμόδιο τομεάρχη τον κ. Μάντζο. Επιπλέον, τιμώ ιδιαιτέρως τη δράση και την ιστορία του Βουλευτή του κ. Ιλχάν Αχμέτ που βρίσκεται δίπλα σας.

Να είμαι πολύ σαφής στις απαντήσεις, κύριε Βουλευτά, διότι αντιλαμβανόμαστε ότι τα ζητήματα τα οποία τίθενται είναι εξαιρετικά σύνθετα και λεπτά. Το Υπουργείο Εξωτερικών μεριμνά παγίως για τα θέματα εφαρμογής των διεθνών συμβάσεων σε ό,τι αφορά στην ισονομία και στην ισοπολιτεία όλων των πολιτών στη Θράκη. Είναι ένα ζήτημα το οποίο αφορά κυριαρχικά την Ελλάδα και όπως είπα δεν δεχόμαστε καμμία παρέμβαση απολύτως, ούτε δεχόμαστε καμμία συζήτηση σε ό,τι αφορά το καθεστώς των Ελλήνων πολιτών. Είναι ένα ζήτημα κυριαρχίας το οποίο εκφεύγει της οποιασδήποτε συζήτησης σε επίπεδο διεθνές.

Δεύτερον, εν προκειμένω, μιλούμε για ένα σωματείο. Τα σωματεία και ιδιαίτερα τα σωματεία της Θράκης, όπως γνωρίζετε, προστατεύονται από το Σύνταγμα και από την Συνθήκη της Λωζάνης και από το δίκαιο της Ευρωπαϊκής Ένωσης. Υπάρχει μία αυτονομία των σωματείων στο πλαίσιο του δικαιώματος του συνεταιρίζεσθαι και αυτή την αυτονομία οφείλουμε να σεβόμαστε. Άρα, η ελευθερία των νομίμων συλλόγων να διοργανώνουν εκδηλώσεις ανά την επικράτεια, υπό την προϋπόθεση της τήρησης της ελληνικής νομοθεσίας, είναι προστατευμένη.

Τρίτον, η ελληνική πολιτεία διά του Υπουργείου Εξωτερικών δεν καλείται σε εκδηλώσεις τέτοιων σωματείων και κατά τούτο δεν μπορεί να έχει συγκεκριμένη συμμετοχή. Προφανώς, εφόσον υπήρξε η οποιαδήποτε παραβίαση στο πρόσωπο του Βουλευτή του κ. Ιλχάν Αχμέτ, αυτή οφείλει να διερευνηθεί.

Εντούτοις, θα πρέπει πάντοτε να λαμβάνουμε υπ’ όψιν μας ότι τα προξενεία θα πρέπει να λειτουργούν εντός της Σύμβασης της Βιέννης του 1963 περί των προξενικών σχέσεων, περαιτέρω δε ότι τα σωματεία αυτά οφείλουν να ενεργούν στο πλαίσιο του Δικαίου. Βεβαίως, θα παρακολουθήσουμε την κατάσταση αυτή και σε περίπτωση που προκύψει η οποιαδήποτε παρανομία τότε θα παρέμβει τόσο το Υπουργείο Εξωτερικών όσο και η ελληνική δικαιοσύνη.

Κατά τα λοιπά, αντιλαμβάνεστε ότι ζητήματα που αφορούν στην περιφέρεια, δηλαδή στην τοπική αυτοδιοίκηση, κατά το Σύνταγμα αναλαμβάνονται από τους ίδιους τους οργανισμούς επί των οποίων ασκείται μόνον η νόμιμη εποπτεία και πάντως εντός του πλαισίου του νόμου και όχι από το Υπουργείο Εξωτερικών.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεραπετρίτη.

Παρακαλώ πολύ, κύριε Κωνσταντινόπουλε, έχετε τρία λεπτά για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, κατανοούμε όλα αυτά που είπατε με έναν τρόπο που κατανοώ είναι λόγος του Υπουργού Εξωτερικών και της διπλωματίας. Μου είπατε στο τέλος ότι αυτό θα διερευνηθεί. Πόσο χρόνο χρειάζεται να το διερευνήσετε; Γιατί εδώ θα κατηγορηθείτε ότι μια ολόκληρη Κυβέρνηση και ο Πρωθυπουργός είπαν για παρεμβάσεις του τουρκικού προξενείου κι όταν τελείωσαν οι εκλογές τα ξεχάσατε όλα.

Εδώ υπάρχει ζήτημα. Και ο Ιλχάν μπορεί να δίνει τον αγώνα του μόνος του, γιατί εκεί σε αυτή την εκδήλωση ήταν και ο Βουλευτής του ΣΥΡΙΖΑ του οποίου δεν του δημιούργησαν κανένα πρόβλημα, του είπαν ότι «είναι ο Βουλευτής μας». Θέλω να σας πω ότι σε αυτή την εκδήλωση υπήρχε ο κ. Φερχάτ Οσγκιούρ. Εμείς δεν θέλουμε Βουλευτή μόνο των χριστιανών ή των μουσουλμάνων. Θέλουμε Βουλευτή του νομού, των χριστιανών και μουσουλμάνων. Αυτό είναι ο Ιλχάν. Αυτή είναι η διαφορά. Γι’ αυτό γίνονται όλα αυτά που γίνονται.

Εδώ, όμως, υπάρχει ένα θέμα το οποίο έχει μεγάλη ουσία σε σχέση με αυτά που λέγατε εσείς. Διερευνήσατε τα γεγονότα αυτά; Γιατί αυτό δεν αφορά στον απλό κόσμο, στον απλό πολίτη μουσουλμάνο ή χριστιανό. Εδώ μιλάμε για συγκεκριμένες παρεμβάσεις, συγκεκριμένων ανθρώπων, συγκεκριμένου προξενείου. Πώς στέλνουμε το μήνυμα; Το κάνουμε μόνο προεκλογικά για να στείλουμε ένα μήνυμα σε όλη την άλλη Ελλάδα ότι εκεί δίνουμε έναν αγώνα με εθνικά χαρακτηριστικά; Όχι. Εμείς, κύριε Υπουργέ, δεν κάνουμε κάτι τέτοιο. Έχουμε μια συνεπή πορεία ως ΠΑΣΟΚ και έχει μια συνεπή πορεία και ο Βουλευτής μας σε αυτά τα θέματα. Γι’ αυτό και όλοι πριν μπορεί να μην του μιλούσαν, αλλά όλοι τον είχαν μετά ως πρότυπο για τη συμπεριφορά του απέναντι στην τοπική κοινωνία, αλλά στηρίζοντας όλα τα εθνικά ζητήματα και υπερασπιζόμενος τη μειονότητα με τον καλύτερο δυνατό τρόπο. Γιατί έτσι μπορείς να την υπερασπιστείς

Άρα, εγώ σας ρωτάω ευθέως: Πόσος χρόνος χρειάζεται για να διερευνήσετε αυτή την υπόθεση; Και δεύτερον, στις καταγγελίες που κάνατε και δώσατε φάκελο στον κ. Τσίπρα για τις παρεμβάσεις έχουμε κάτι; Αυτό δεν είναι ένα ζήτημα το οποίο το ένα διαχωρίζεται από το άλλο.

Κύριε Υπουργέ, καταλαβαίνουμε και κατανοούμε τα πάντα, όμως, δεν γίνεται να έχουμε δύο μέτρα και δύο σταθμά ούτε να τα χρησιμοποιούμε κατά την προεκλογική περίοδο και μετά να τα ξεχνάμε. Γι’ αυτό σας ζητώ να διερευνηθεί το ζήτημα αυτό και να προστατεύσετε όχι τον Βουλευτή μας, ο Βουλευτής μας ούτε φοβάται, εκλέχθηκε πάλι, τον εξέλεξαν οι πολίτες του νομού και χριστιανοί και μουσουλμάνοι, όλοι μαζί. Πρέπει, όμως, να στείλουμε το σωστό μήνυμα απέναντι στην τοπική κοινωνία. Ποιοι έχουν την ευθύνη και ποιοι δεν έχουν την ευθύνη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ, κύριε Βουλευτά. Κατ’ αρχάς, να επισημάνουμε για να είμαστε σαφείς ότι ενόσω τιμούμε τη δράση του Βουλευτού, του κ. Αχμέτ, δεν έχει την αποκλειστική ιδιοκτησία σε ό,τι αφορά την εθνική στάση στη Θράκη. Είναι προφανές ότι και οι Βουλευτές, τουλάχιστον θα μιλήσω για τη δική μου παράταξη, έχουν μια δράση η οποία υπηρετεί την εθνική στάση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):**

Αποδεκτό. Δεν βάζουμε τέτοια ζητήματα, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Επειδή το αναφέρατε προηγουμένως.

Θα μου επιτρέψετε, όμως, να πω ότι εδώ συγχέουμε δύο πράγματα. Είναι το ζήτημα των παρεμβάσεων του τουρκικού προξενείου της Κομοτηνής, το οποίο ετέθη, πράγματι, και προεκλογικά, και το ζήτημα της στάσης την οποία είχε το συγκεκριμένο σωματείο απέναντι στον κ. Ιλχάν Αχμέτ. Το πρώτο δεν αποτελεί αντικείμενο της ερώτησής σας απ’ ό,τι καταλαβαίνω. Καμμία ερώτηση από αυτές τις οποίες, τουλάχιστον, έχω μπροστά μου δεν αναφέρεται στο ζήτημα αυτό.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Αν είναι το τυπικό, θα σας ξανακάνω ερώτηση.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αν θέλετε, κύριε Βουλευτά, να επανέλθετε, με πολύ μεγάλη χαρά. Εγώ, όπως ξέρετε, είμαι ένας υπηρέτης του Κοινοβουλίου. Δεν έχω χάσει ποτέ καμμία ερώτηση και καμμία επίκαιρη ερώτηση. Οπότε με πολύ μεγάλη χαρά να σας απαντήσω, όπως και να απαντήσω και στον υπεύθυνο τομεάρχη του κόμματός σας σε σχέση με τα ζητήματα αυτά.

Εδώ, επαναλαμβάνω, το ζήτημα μας είναι η στάση η οποία υπήρξε απέναντι στον κ. Ιλχάν Αχμέτ. Η διερεύνηση στην οποία αναφέρθηκα έχει να κάνει με το γεγονός ότι εφόσον ο κ. Αχμέτ αισθάνεται ότι υπήρξε παρανομία και ότι εθίγη εκ της συμπεριφοράς, επαναλαμβάνω ενός σωματείου το οποίο στο πλαίσιο της νομιμότητας έχει μία εκ του Συντάγματος αυτονομία, εφόσον θεωρεί ότι έχει αδικηθεί, θα πρέπει να ακολουθήσει τη νόμιμη οδό.

Εγώ έχω να σας δηλώσω ότι εκ μέρους του Υπουργείου Εξωτερικών παρακολουθούμε όλες τις ενέργειες οι οποίες συντελούνται. Δεν θα επιτρέψουμε καμμία απολύτως παραβίαση και απόκλιση σε σχέση με την ισονομία, ισοπολιτεία όλων των Ελλήνων πολιτών. Δεν θα επιτρέψουμε να υπάρξει καμμία αδικία και παρανομία σε βάρος των αντιπροσώπων του έθνους στο ελληνικό Κοινοβούλιο και θα παρακολουθούμε από κοντά τα όσα συμβαίνουν στη Θράκη.

Κατά τα λοιπά, θα σας παραπέμψω εάν θέλετε εκ νέου και στα αρμόδια Υπουργεία σε ό,τι αφορά την εποπτεία των σωματείων και την εποπτεία των Οργανισμών Τοπικής Αυτοδιοίκησης. Και πάλι σας ευχαριστώ για την επίκαιρη ερώτησή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχω την τιμή να ανακοινώσω στο Σώμα ότι οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού, Κοινωνικής Συνοχής και Οικογένειας, Ψηφιακής Διακυβέρνησης, ο Αναπληρωτής Υπουργός Εθνικής Οικονομίας και Οικονομικών καθώς και οι Υφυπουργοί στον Πρωθυπουργό και Πολιτισμού κατέθεσαν στις 19-10-2023 σχέδιο νόμου: «Κύρωση του Προγράμματος Πολιτιστικών Και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022 έως 2026». Παραπέμπεται στην αρμόδια Διαρκή Επιτροπή.

Εισερχόμαστε στην τρίτη με αριθμό 227/12-10-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ - Κίνημα Αλλαγής κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας με θέμα «Απαράδεκτη πρακτική αδειοδότησης έργων μετά από αρνητική γνωμοδότηση του Οργανισμού Φυσικού Περιβάλλοντος και Κλιματικής Αλλαγής ΟΦΥΠΕΚΑ».

Παρακαλώ, έχετε τον λόγο για δύο λεπτά.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Ποιο είναι το γεγονός που μας ώθησε στην επίκαιρη ερώτηση; Στον Έβρο και συγκεκριμένα στο νότιο δασικό σύμπλεγμα του Έβρου υπάρχει μια από τις πολλές περιοχές «NATURA 2000», δηλαδή ιδιαίτερης περιβαλλοντικής ευαισθησίας. Σε αυτή την περιοχή πριν από μερικές εβδομάδες η Αποκεντρωμένη Διοίκηση Μακεδονίας - Θράκης αποφάσισε την έγκριση για τη δημιουργία ενός αιολικού σταθμού παραγωγής ηλεκτρικής ενέργειας παρά το γεγονός ότι υπήρχε η αρνητική γνωμοδότηση του Οργανισμού Φυσικού Περιβάλλοντος και Κλιματικής Αλλαγής, του ΟΦΥΠΕΚΑ, ο οποίος είναι ο αρμόδιος οργανισμός, ο αρμόδιος φορέας για τη διαχείριση των περιβαλλοντικά ευαίσθητων περιοχών αυτών στην Ελλάδα, είναι αρμόδιος οργανισμός για τη διατήρηση της βιοποικιλότητας στις περιοχές αυτές, είναι ο αρμόδιος οργανισμός που συνδέεται με όλες τις δράσεις που αφορούν την αειφόρο ανάπτυξη και την αντιμετώπιση της κλιματικής αλλαγής.

Ο ΟΦΥΠΕΚΑ, λοιπόν, σε δεκαέξι σελίδες με πληθώρα χαρτών τεκμηριώνει το γεγονός ότι η δημιουργία του συγκεκριμένου αιολικού σταθμού συνδέεται με σοβαρές επιπτώσεις που έχουν να κάνουν με την ορνιθοπανίδα της περιοχής και ακριβώς γι’ αυτόν τον λόγο εισηγείται αρνητικά ως προς τη δημιουργία του αιολικού σταθμού και ενώ η αντίστοιχη Διεύθυνση Διαχείρισης Περιβάλλοντος και Βιοποικιλότητας του Υπουργείου Περιβάλλοντος και Ενέργειας δεν έχει γνωμοδοτήσει παρά μόνο υπάρχει μια προφορική τοποθέτηση του γενικού διευθυντή προς το Περιφερειακό Συμβούλιο Περιβαλλοντικών Αδειοδοτήσεων, η οποία εισηγείται προφορικά θετικά, ενώ δεν υπάρχει η αντίστοιχη γνωμοδότηση.

Η μεγάλη εικόνα ποια είναι; Η μεγάλη εικόνα είναι ότι η χώρα μας συστηματικά παραβιάζει την κοινοτική οδηγία 9243, που πολύ απλά λέει το εξής: Σε περίπτωση διερεύνησης των περιβαλλοντικών επιπτώσεων ενός προτεινόμενου έργου διαφανεί ότι αυτό δύναται να βλάψει την εν λόγω περιοχή ιδιαίτερης περιβαλλοντικής ευαισθησίας, τότε το έργο αυτό δεν μπορεί να αδειοδοτηθεί. Ενώ το 2020 η χώρα μας έχει καταδικαστεί από το Ευρωπαϊκό Δικαστήριο για τη μη επαρκή, την ελλιπή προστασία του δικτύου των περιοχών «NATURA 2000» .

Άρα ερωτάται η Υπουργός, που είναι παρούσα σήμερα και την ευχαριστούμε πάρα πολύ για αυτό, αν η πρακτική βάσει της οποίας υπάρχει μία προφορική τοποθέτηση του ανώτερου ιεραρχικού επιπέδου διοικητικά σε επίπεδο γενικού διευθυντή για την κάλυψη της γνωμοδότησης της αρμόδιας διεύθυνσης και ενώ υπάρχει αντίστοιχη αγνόηση της αρνητικής γνωμοδότησης του αντίστοιχου φορέα διαχείρισης των προστατευόμενων περιοχών, που είναι ο ΟΦΥΠΕΚΑ, αν αυτή είναι η βέλτιστη πρακτική για τη λειτουργία μιας συντεταγμένης πολιτείας που οφείλει να σέβεται τους κανόνες ενός σύγχρονου ευρωπαϊκού κράτους.

Δεύτερον, αν η ίδια λειτουργία, η ίδια διαδικασία και η ίδια πρακτική που ανέφερα προηγουμένως έχει ακολουθηθεί και σε άλλες περιπτώσεις. Πότε, πού και ποιες είναι αυτές;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Χριστοδουλάκη.

Παρακαλώ μόνο πολύ, να τηρείτε τον χρόνο σας.

Κυρία Υφυπουργέ, έχετε τρία λεπτά για την πρωτολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Ευχαριστώ και εσάς, κύριε Βουλευτά, για την ερώτηση. Μολονότι δεν σχετίζεται ακριβώς με την ερώτησή σας θα μου επιτρέψετε, κύριε Χριστοδουλάκη, να ξεκαθαρίσω λίγο πρώτα επ’ ευκαιρία της ερώτησής σας κάτι που ακούγεται στην κοινή γνώμη και δημιουργεί μία σύγχυση κάθε φορά που έχουμε πυρκαγιά. Λέγεται ότι καίγονται τα δάση για να μπούνε αιολικά πάρκα, αιολικά έργα.

Θα μου επιτρέψετε να πω ότι αυτό είναι απολύτως ανακριβές και θα ήθελα να ξεκαθαρίσω και από αυτό το Βήμα ως προς αυτόν τον μύθο τι ισχύει και τι όχι. Θα πάρω μονάχα τριάντα-σαράντα δευτερόλεπτα για να τοποθετηθώ επί ευκαιρία της ερώτησή σας, απαντώντας σε δύο ερωτήματα πάρα πολύ γρήγορα.

Πρώτον, επιτρέπεται η εγκατάσταση σήμερα αιολικών πάρκων σε δάση και δασικές εκτάσεις; Η απάντηση είναι επιτρέπεται. Επιτρέπεται όμως κάτω από συγκεκριμένες αυστηρές προϋποθέσεις και ζητώντας αυξημένες υποχρεώσεις από πλευράς του επενδυτή, όπως για παράδειγμα το να πρέπει να υποχρεωθεί σε μία αποκατάσταση μιας αναδασωτέας έκτασης ίση με αυτή στην οποία επεμβαίνει. Άρα δεν υπάρχει κανένα κίνητρο, θα έλεγα, να καεί μία έκταση για να μπορέσει στη συνέχεια αυτή να χαρακτηριστεί αναδασωτέα για να μπουν αιολικά.

Στο ερώτημα αν επιτρέπεται η εγκατάσταση φωτοβολταϊκών πάρκων σε δάση ή αναδασωτέες περιοχές η απάντηση είναι ότι δεν επιτρέπεται. Δεν επιτρέπονται τα φωτοβολταϊκά σήμερα, κύριοι Βουλευτές, σε δάση και αναδασωτέες περιοχές. Άρα και εδώ δεν υπάρχει κανένα απολύτως όφελος να καούν τα δάση για να μπορέσουν να εγκατασταθούν φωτοβολταϊκά.

Έρχομαι στο ερώτημά σας. Λέτε, πώς είναι δυνατόν να γνωμοδοτεί αρνητικά ο ΟΦΥΠΕΚΑ και στη συνέχεια να προκύπτει μια θετική γνωμοδότηση. Τι ισχύει σήμερα σύμφωνα με το ισχύον θεσμικό πλαίσιο για την περιβαλλοντική αδειοδότηση; Έχουμε τη Διεύθυνση, όπως είπατε, Διαχείρισης Φυσικού Περιβάλλοντος και Βιοποικιλότητας στο Υπουργείο, η οποία με βάση τη νομοθεσία πρέπει να γνωμοδοτεί κάθε φορά που έχουμε μια περιβαλλοντική αδειοδότηση μεγάλων έργων, έργων που είναι εντός ή πλησίον του δικτύου «NATURA». Προκειμένου να γνωμοδοτήσει αυτή η Διεύθυνση Διαχείρισης Φυσικού Περιβάλλοντος εντός του Υπουργείου ζητά τη γνωμοδότηση του ΟΦΥΠΕΚΑ. Τι κάνει; Λαμβάνει τη γνωμοδότηση του ΟΦΥΠΕΚΑ -μπορεί να λάβει και άλλες γνωμοδοτήσεις- μελετάει τη μελέτη περιβαλλοντικών επιπτώσεων -σε αρκετές περιπτώσεις όπου υπάρχουν, όπως γνωρίζετε, πουλιά ζητείται και ειδική ορνιθολογική αξιολόγηση- τα μελετά, τα αξιολογεί όλα αυτά και στο τέλος η αρμόδια διεύθυνση εκδίδει τη δική της γνωμοδότηση που είναι θετική ή αρνητική. Υπάρχουν αρκετές φορές που η συγκεκριμένη διεύθυνση θέτει και μάλιστα δεσμευτικούς όρους και προϋποθέσεις. Άρα να ξεκαθαρίσουμε λίγο ποιος είναι ο ρόλος του ΟΦΥΠΕΚΑ, που, πράγματι, συμφωνώ μαζί σας, είναι ένας πολύτιμος οργανισμός ο οποίος προσφέρει πολύτιμη βοήθεια προς την πολιτεία στα ζητήματα της προστασίας του περιβάλλοντος και της βιοποικιλότητας.

Υπάρχει όμως εδώ σε σχέση με το ερώτημά σας μια διάκριση και κλείνω με αυτό, κύριε Πρόεδρε. Είναι η διάκριση στις λέξεις γνωμοδότηση και αξιολόγηση. Δεν πρέπει να τις συγχέουμε. Το ξεκαθαρίζω αυτό για να μη δημιουργούνται εσφαλμένες εντυπώσεις. Στην πορεία μιας αδειοδότησης ενός έργου τα βήματα είναι τα εξής: ο ΟΦΥΠΕΚΑ γνωμοδοτεί, τη γνωμοδότηση τη λαμβάνει η διεύθυνση του Υπουργείου και στη συνέχεια κάνει τη δική της αξιολόγηση και εκδίδει τη δική της γνωμοδότηση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υφυπουργό.

Παρακαλώ πολύ, κύριε Χριστοδουλάκη, έχετε τρία λεπτά για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κατ’ αρχάς ευχαριστώ και εγώ πολύ την Υφυπουργό. Απλά, επειδή θέλω και εγώ να ξεκαθαρίσω ορισμένα ζητήματα για να είμαστε όλοι σαφείς, εδώ μέσα δεν είμαστε ίδιοι. Το λέω αυτό ακριβώς γιατί εγώ δεν έκανα την παραμικρή αναφορά στην πρώτη μου τοποθέτηση για καμένες εκτάσεις, για πυρκαγιές ή πόσο μάλλον ότι κάποιοι καίνε ή καίγονται τα δάση, προκειμένου να μπουν αιολικά πάρκα ή φωτοβολταϊκά πάρκα.

Πολύ μακριά από εμάς αυτή η λογική, το λέω και εγώ για να ξεκαθαρίσω τη θέση μου.

Πρώτον, αυτή η περιοχή που κάηκε, κάηκε εκ των υστέρων της έναρξης διαδικασίας αδειοδότησης και εγώ σε καμμία περίπτωση δεν συνέδεσα τα δύο περιστατικά.

Δεύτερον, δεν είπε κανείς -τουλάχιστον από εμάς ή εγώ- ότι η διαδικασία ήταν παράνομη ή παράτυπη, για να είμαι, επίσης, σαφής. Υπάρχει θεσμικό πλαίσιο, που δυστυχώς κατ’ εμέ επιτρέπει και επέτρεψε την εν λόγω διαδικασία εντός των ορίων του νόμου. Το γεγονός στο οποίο θέλω να εστιάσω, είναι ακριβώς αυτό το θεσμικό πλαίσιο. Μικρή παρένθεση και θα κλείσω με αυτό σε λιγάκι.

Θέση αρχής για εμάς -για να είμαστε καθαροί- είναι ότι είμαστε υπέρ των ανανεώσιμων πηγών ενέργειας. Προφανώς σε ένα πλαίσιο που θα προστατεύεται ο φυσικός πλούτος και το περιβάλλον μας. Νομίζω ότι το αντιλαμβανόμαστε όλοι, αλλά οφείλουμε να διατυπώσουμε αυτή τη θέση αρχής.

Δυστυχώς, γεγονός δεδομένο, προβληματικό, ότι αυτή τη στιγμή έξω στον κόσμο υπάρχει μια πολύ ισχυρή επιφυλακτικότητα ως προς τις διαδικασίες αυτές που δομούν, συγκροτούν, θέτουν σε λειτουργία και υλοποιούν, αυτή τη μορφή των ανανεώσιμων πηγών ενέργειας και ακριβώς επειδή υπάρχει πρώτον, η σπουδαιότητα τους στην εποχή της κλιματικής κρίσης, δεύτερον, η ανάγκη της περιβαλλοντικής θωράκισης των εργασιών αυτών, αλλά και τρίτον η ανάγκη να πείσουμε τον κόσμο εκεί έξω ότι είναι προς το δικό του συμφέρον, ειδικά στις δύσκολες εποχές που βιώνουμε κλιματικά και περιβαλλοντικά, οφείλουμε όλοι μας ως πολιτεία πρωτίστως ως Κοινοβούλιο και ως Κυβέρνηση φυσικά, να είμαστε πολύ πιο προσεκτικοί, όσον αφορά το θεσμικό πλαίσιο που διέπει την αδειοδότηση και κατ’ επέκταση τη λειτουργία οποιωνδήποτε αντίστοιχων περιβαλλοντικών δράσεων, παρεμβάσεων, ή αντίστοιχων σταθμών παραγωγής ηλεκτρικής ενέργειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί το λέω αυτό; Το λέω αυτό και κλείνω, γιατί η ουσία της δικής μας επίκαιρης ερώτησης θέλουμε να είναι, πρώτον, η θεσμοθέτηση ενός σφικτού πλαισίου που αφορά την αδειοδότηση των περιβαλλοντικών αυτών παρεμβάσεων, η οποία δεν θα επιτρέπει σε προφορικές τοποθετήσεις που θα παρακάμπτουν τις γνωμοδοτήσεις των αρμόδιων διευθύνσεων. Κυρίως, όμως, για να πούμε ότι οφείλουμε να εξετάσουμε στην περίπτωση των περιοχών «NATURA 2000» -δηλαδή, περιοχών αυξημένης περιβαλλοντικής ευαισθησίας- η τοποθέτηση και η τεκμηρίωση του ΟΦΥΠΕΚΑ να μην έχει μόνο γνωμοδοτικό, αλλά και δεσμευτικό χαρακτήρα και ρωτάω αν αυτό είναι στην πρόθεση του Υπουργείου. Θα ήθελα να πάρω και μια τελευταία απάντηση, αν γίνεται -γιατί δεν την πήρα προηγουμένως- στο αν έχουν υπάρξει άλλες περιπτώσεις, όπου έχει ακολουθηθεί αυτή η πρακτική, γιατί γνωρίζουμε τουλάχιστον την περίπτωση της κοιλάδας του Δοξάτου στην οποία ακολουθήθηκε αντίστοιχη διαδικασία. Δεν ακολουθήθηκε η αρνητική γνωμοδότηση του ΟΦΥΠΕΚΑ.

Κύριε Πρόεδρε, ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη.

Παρακαλώ πολύ, κυρία Υφυπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πρώτον, χαίρομαι κύριε Βουλευτά, με την άποψή σας ότι είστε υπέρ των ανανεώσιμων πηγών. Πράγματι οι ΑΠΕ είναι για τη χώρα μας ένα όπλο που εξασφαλίζει φθηνή ενέργεια για τη χώρα και σίγουρα στρατηγική ενεργειακή αυτονομία.

Ως προς το ερώτημά σας αν έχει υπάρξει ξανά περίπτωση που δεν έχει ληφθεί υπ’ όψιν της ή έχει ληφθεί η γνωμοδότηση του ΟΦΥΠΕΚΑ, δεν πρέπει να μας ξενίζει, όταν υπάρχει διαφορετικότητα στις επιστημονικές απόψεις των υπηρεσιών που γνωμοδοτούν και πράγματι, έχουν υπάρξει φορές που ο ΟΦΥΠΕΚΑ έχει διατυπώσει την άποψή του και η αρμόδια υπηρεσία του Υπουργείου έχει εκφράσει κάτι διαφορετικό, η οποία στηρίζεται σε διαφορετικά επιστημονικά στοιχεία ή εν πάση περιπτώσει, καθώς αξιολογεί επιπρόσθετα τη μελέτη περιβαλλοντικών επιπτώσεων, όπως είπα, άλλες γνωμοδοτήσεις και άλλες μελέτες που έχει μέσα στο φάκελο ο επενδυτής, έρχεται στο τέλος και διατυπώνει τη δική της αξιολογική κρίση και κατόπιν αυτού γνωμοδοτεί ανάλογα.

Με ρωτήσατε, λοιπόν, αν προτιθέμεθα να νομοθετήσουμε κατά κάποιον τρόπο να είναι απαραίτητη η σύμφωνη γνώμη του ΟΦΥΠΕΚΑ. Σας απαντώ πως αυτή τη στιγμή δεν υπάρχει αυτή η πρόθεση. Δεν προτιθέμεθα να καταστήσουμε τον ΟΦΥΠΕΚΑ -εντός εισαγωγικών το λέω- «εκ πλαγίου» αδειοδοτούσα αρχή, γιατί δεν είναι αυτός ο ρόλος του ΟΦΥΠΕΚΑ, να είναι δηλαδή η αδειοδοτούσα αρχή. Η φύση του είναι γνωμοδοτική, είναι διαβουλευτικού χαρακτήρα.

Με βάση την εξουσιοδότηση του νόμου που ισχύει σήμερα, η γνωμοδότηση του ΟΦΥΠΕΚΑ θα έλεγα ότι είναι μία επιπρόσθετη δικλείδα ασφαλείας και είναι πολύ σημαντική. Όπως σας ενημέρωσα, τις περισσότερες φορές πράγματι η γνωμοδότηση του ΟΦΥΠΕΚΑ στηρίζεται σε μία αξιολογική κρίση, η οποία κατά κόρον, τις περισσότερες φορές, λαμβάνεται υπ’ όψιν. Θα έλεγα, μάλιστα, ότι οι γνωμοδοτήσεις του ΟΦΥΠΕΚΑ, τουλάχιστον από αυτές που έχουν περιέλθει στη δική μου γνώση σε φακέλους, οι περισσότερες υιοθετούνται στο ακέραιο τις πιο πολλές φορές.

Από εκεί και πέρα, όμως, πέραν του πολύτιμου ρόλου που διαδραματίζει βεβαίως ο συγκεκριμένος οργανισμός στη διατήρηση της βιοποικιλότητας και στην προστασία του φυσικού περιβάλλοντος, το Υπουργείο έχει μια πληθώρα υπηρεσιών, είτε περιβαλλοντικές είτε λοιπές υπηρεσίες βιοποικιλότητας, και αθροίζοντας όλες αυτές τις γνωμοδοτήσεις κάθε φορά η αρμόδια υπηρεσία προβαίνει στο τέλος σε μία τελική γνωμοδότηση, την οποία λαμβάνει υπ’ όψιν της ή όχι η τελική αδειοδοτούσα αρχή.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Προτού συνεχίσουμε με την επόμενη ερώτηση, έχουμε μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και δύο συνοδοί εκπαιδευτικοί από το ιδιωτικό γυμνάσιο «Σχολή Ξενοπούλου».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συνεχίσουμε με την πρώτη με αριθμό 216/6-10-2023 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «Προκήρυξη μόνιμων θέσεων ιατρών ειδικότητας παθολογικής ογκολογίας στο «Αχιλλοπούλειο» Γενικό Νοσοκομείο (Γ.Ν.) Βόλου» η άμεση παροχή δωρεάν σχολικών γευμάτων στη Μαγνησία».

Κύριε συνάδελφε, έχετε τον λόγο για δύο λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, καλημέρα σας.

Είμαστε σήμερα εδώ, με πρωτοβουλία μου, για να συζητήσουμε ένα κρίσιμο, επείγον ζήτημα, που είναι αυτό της λειτουργίας της Ογκολογικής Κλινικής του «Αχιλλοπούλειου» Γενικού Νοσοκομείου Βόλου.

Γνωρίζω ότι μετά τις τελευταίες καταστροφές, εσείς προσωπικά σταθήκατε δίπλα στο Νοσοκομείο Βόλου και φροντίσετε για την εύρυθμη λειτουργία του. Το Νοσοκομείο του Βόλου δεν σταμάτησε να λειτουργεί ούτε λεπτό, παρά τις μεγάλες καταστροφές από την πλημμύρα. Όμως, το θέμα που συζητάμε σήμερα προέκυψε από εντελώς διαφορετικές αιτίες και πιο συγκεκριμένα από την παραίτηση του μέχρι πρότινος διευθυντή της Ογκολογικής Κλινικής του Νοσοκομείου Βόλου.

Κύριε Υπουργέ, είμαι βέβαιος ότι έχετε πληροφορηθεί πως στη συγκεκριμένη κρίσιμη κλινική έχει απομείνει μία και μόνη γιατρός, η οποία μάχεται ηρωικά, για να υλοποιήσει με τρόπο άρτιο τις θεραπείες εξακοσίων έως επτακοσίων ασθενών μηνιαίως, πράγμα που σημαίνει ότι είναι αναγκασμένη καθημερινά η συγκεκριμένη γιατρός να κάνει από τριάντα πέντε έως και πενήντα χημειοθεραπείες. Αντιλαμβάνεστε ότι ο όγκος δουλειάς είναι πολύ μεγάλος. Αντιλαμβάνεστε ότι οι συγκεκριμένοι ασθενείς έχουν μια πολύ στενή σχέση με τους γιατρούς και δεν είναι μόνο η χορήγηση της ενδοφλέβιας θεραπείας. Υπάρχουν και τα εξωτερικά ιατρεία, υπάρχει και η υποστήριξη που θα πρέπει να έχουν αυτοί οι ασθενείς από τον θεράποντα γιατρό και η κατάσταση πλέον είναι οριακή.

Εκείνο που είναι αίτημα και της Ένωσης Νοσοκομειακών Ιατρών του Νομού Μαγνησίας και της τοπικής κοινωνίας, κυρίως των καρκινοπαθών και των οικογενειών τους, είναι η άμεση πλήρωση της μίας θέσης που κενώθηκε αλλά και η αλλαγή του οργανογράμματος, ούτως ώστε να προκηρυχθούν άμεσα περισσότερες θέσεις, τέσσερις στον αριθμό, για παθολόγους - ογκολόγους στην Ογκολογική Κλινική του Νοσοκομείου Βόλου.

Θα ήθελα να ακούσω τι προγραμματίζετε για αυτό το μείζον, ιδιαίτερα κρίσιμο ζήτημα για την τοπική κοινωνία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπουκώρο.

Παρακαλώ πολύ, κύριε Υπουργέ, τρία λεπτά για την πρωτολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ, κύριε Βουλευτά. Ευχαριστώ και για την επισήμανση για το Νοσοκομείο του Βόλου στη διάρκεια των πλημμυρών, αν και κυρίως είναι προς τους εργαζόμενους του νοσοκομείου που κατάφεραν να το κρατήσουν και τις δύο φορές, και στον «Ντάνιελ» και στην επόμενη πλημμύρα η οποία υπήρξε.

Όσον αφορά την παθολογική ογκολογία στο Νοσοκομείο του Βόλου, έχετε δίκιο. Όπως γνωρίζετε και εσείς, καθώς το αναφέρετε και στην ερώτησή σας, είχαμε τις παραιτήσεις που ήταν εντός του Αυγούστου. Άρα δεν μπορούσε να είχε προβλεφθεί, γιατί είναι και αυτό που λέτε και εσείς ότι σύμφωνα με το οργανόγραμμα δεν θα μπορούσαμε να προκηρύξουμε.

Σας λέω σίγουρα ότι ναι, θα προκηρύξουμε τη θέση της παθολογικής ογκολογίας με τις πρώτες θέσεις που θα έχουμε από το Υπουργείο Εσωτερικών. Έχουμε ήδη τη δέσμευση του Πρωθυπουργού για δέκα χιλιάδες θέσεις. Οι έξι χιλιάδες πεντακόσιες μάλιστα ή κάπου εκεί σε αυτόν τον αριθμό, σε συμφωνία με το Υπουργείο Εσωτερικών, θα είναι εμπροσθοβαρείς. Και σίγουρα θα είναι μία από αυτές τις θέσεις. Και για το οργανόγραμμα, αλλά για να είμαστε τυπικοί, αυτό θέλει μια μεγαλύτερη διαδικασία, γιατί θέλει προεδρικό διάταγμα, οπότε θα καθυστερήσει. Άρα πρώτα θα προκηρύξουμε την κενή θέση και μετά θα προβούμε έτσι ώστε να οργανωθεί καλύτερα η Ογκολογική Κλινική του Νοσοκομείου Βόλου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε συνάδελφε, τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, χαίρομαι που ευθέως αναγνωρίζετε το ζήτημα που έχει δημιουργηθεί. Είμαστε, λοιπόν, στο σημείο που η πολιτεία βλέπει το πρόβλημα. Εγώ θα ήθελα να σας παρακαλέσω, γιατί ο διαγωνισμός ο μεγάλος για τις δέκα χιλιάδες προσλήψεις μπορεί να έχει μια κάποια καθυστέρηση και γνωρίζουμε όλοι τι γίνεται με τους μεγάλους διαγωνισμούς του ΑΣΕΠ. Εγώ θα σας παρακαλούσα, είτε με την προκήρυξη της μόνιμης θέσης άμεσα ή είτε με την πρόσληψη επικουρικού προσωπικού, να αντιμετωπίσουμε το ζήτημα μέχρις ότου πληρωθεί η μόνιμη θέση μέσω των δέκα χιλιάδων θέσεων του διαγωνισμού, που ελπίζουμε και ευχόμαστε όλοι να υλοποιηθεί σύντομα.

Επίσης, κρατάω και τη δέσμευσή σας για αλλαγή του οργανογράμματος. Και οι γιατροί και η ένωση των νοσοκομειακών γιατρών, αλλά νομίζω και όλη αυτή η κοινότητα των καρκινοπαθών, οι οικογένειές τους, οι σύλλογοι οι εθελοντικοί που στηρίζουν την προσπάθεια τη δύσκολη, την επίπονη προσπάθεια αυτών των συμπολιτών μας, των καρκινοπαθών, πιστεύουν ότι χρειάζεται αλλαγή του οργανογράμματος, όπως το είπατε κι εσείς, και να πάμε στην Ογκολογική Κλινική του Νοσοκομείου Βόλου σε, τουλάχιστον, τέσσερις θέσεις ογκολόγων παθολόγων.

Μας ακούν αυτή την ώρα, κύριε Υπουργέ, με αγωνία οι καρκινοπαθείς της Μαγνησίας και οι οικογένειές τους και πραγματικά κρέμονται από τα χείλη σας για το τι σχεδιάζετε, για το τι προγραμματίζετε να κάνετε στο Νοσοκομείο του Βόλου και πιο συγκεκριμένα στην ογκολογική του κλινική.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπουκώρο.

Παρακαλώ πολύ, κύριε Υφυπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Να επισημάνω, μια που μου δίνεται η ευκαιρία αυτή, κατ’ αρχάς, ότι το Νοσοκομείο του Βόλου έχει ενισχυθεί αυτή την τετραετία με τριάντα έξι άτομα επιπλέον προσωπικό. Το επικουρικό προσωπικό στο Νοσοκομείο του Βόλου είναι εκατόν τριάντα έξι άτομα. Είναι από τις λίγες φορές στην ιστορία του, αν θέλετε, που έχουμε αυτές τις προσλήψεις.

Κατ’ αρχάς, είναι πάρα πολύ σημαντικό να ξεκαθαρίσουμε ότι δεν δημιουργήθηκε κανένα πρόβλημα στους καρκινοπαθείς της περιοχής. Έστω και με δυσκολία του Εθνικού Συστήματος Υγείας γίνονται μετακινήσεις, έτσι ώστε, παρά τον οποιοδήποτε περισσότερο φόρτο εργασίας που παραδέχομαι ότι έχουν οι υγειονομικοί, δεν έχει διαταραχθεί η παροχή υπηρεσιών υγείας σε αυτή την εξαιρετικά ευαίσθητη και ταλαιπωρημένη ομάδα των καρκινοπαθών.

Δεσμεύομαι, πέρα από την μόνιμη θέση, ότι αν έχουμε επικουρικό γιατρό που θέλει να εργαστεί, θα προχωρήσουμε άμεσα και στον επικουρικό γιατρό.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ακολουθεί η δεύτερη με αριθμό 228/13-10-2023 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίου (Νάσου) Ηλιόπουλου προς τον Υπουργό Υγείας με θέμα: «Παρά τις διαβεβαιώσεις του Υπουργού Υγείας για παράταση των συμβάσεων, στην Πολυκλινική Αθηνών απολύονται εργαζόμενοι».

Παρακαλώ πολύ, κύριε συνάδελφε, για δύο λεπτά για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, στη συζήτηση που κάναμε στο τελευταίο νομοσχέδιο για τις ρυθμίσεις για την αντιμετώπιση της πανδημίας COVID-19 και άλλες διατάξεις o κ. Χρυσοχοΐδης διαβεβαίωσε ότι δεν γίνονται απολύσεις εργαζομένων αυτή τη στιγμή. Παρέπεμψε μάλιστα σε σχετικό άρθρο, σε σχετική διάταξη του τότε προς ψήφιση νομοσχεδίου. Η πραγματικότητα είναι -και το είχαμε τονίσει και τότε στη συζήτηση- ότι σε μια σειρά από δομές υγείας έχουν ήδη γίνει απολύσεις και έχουν έρθει εργολάβοι.

Εγώ σας καταθέτω σήμερα μια συγκεκριμένη ερώτηση για το παράδειγμα της Πολυκλινικής Αθηνών, που ήδη εκείνες τις ημέρες είχαν ξεκινήσει απολύσεις και ο εργολάβος είχε εμφανιστεί. Η εκδίωξη των εργολάβων -για να δούμε ποια είναι η μεγάλη εικόνα- και η αντικατάστασή τους από εργαζόμενους με συμβάσεις ορισμένου χρόνου είχε τα εξής αποτελέσματα: Πρώτα απ’ όλα, το κράτος να εξασφαλίσει περισσότερα από 40 εκατομμύρια τον χρόνο από εξοικονόμηση πόρων οι οποίοι πήγαιναν για τα κέρδη των εργολάβων. Δεύτερον, οι ίδιοι οι εργαζόμενοι να έχουν αύξηση στον μισθό τους από 250 έως 300 ευρώ πολλές φορές και για πρώτη φορά ωράριο στον χρόνο εργασίας τους. Η επάνοδος του Εθνικού Συστήματος Υγείας σε μια λογική εργολαβιοποίησης αυτών των υπηρεσιών δεν έχει καμμία μα καμμία λογική, πέρα από την εξασφάλιση κέρδους για τους εργολάβους. Ούτε οι εργασιακές συνθήκες των εργαζομένων και το εργασιακό τους πλαίσιο βελτιώνεται. Ίσα ίσα που επιστρέφουν οι δημόσιες δομές υγείας σε ένα πλαίσιο εργασιακής γαλέρας και το δημόσιο θα χάνει περισσότερα χρήματα για χειρότερες υπηρεσίες. Άρα, δεν υπάρχει καμμία λογική.

Άρα, με βάση αυτό, οι δύο ερωτήσεις που σας έχουμε καταθέσει είναι αν προτίθεστε να κάνετε κάτι για να ακυρωθούν οι απολύσεις που είχαν γίνει στην Πολυκλινική. Εδώ προκύπτει και ένα ερώτημα αν οι διοικήσεις σάς είχαν ενημερώσει ή αν οι διοικήσεις λειτουργούν αυτόνομα. Αν γνωρίζατε, δηλαδή, ότι γίνονται αυτές οι απολύσεις και άρα αν ο κ. Χρυσοχοΐδης συνειδητά έλεγε ψέματα όταν είπε ότι δεν γίνονται απολύσεις. Και το δεύτερο ερώτημα είναι σε τι ενέργειες θα προβείτε συνολικά στις δομές υγείας -γιατί δεν είναι ζήτημα μόνο στην Πολυκλινική- για το τι θα γίνει με αυτούς τους εργαζόμενους που αυτή τη στιγμή κινδυνεύουν να χάσουν τη δουλειά τους.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Παρακαλώ πολύ, κύριε Υφυπουργέ, τρία λεπτά για την πρωτολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση.

Ήμουν όντως και την προηγούμενη φορά στη συζήτηση στη Βουλή και στην επιτροπή, αν θέλετε, που αναφέρθηκε ξανά το θέμα όσον αφορά τους εργολάβους. Και μάλιστα, είναι στοιχεία τα οποία λέχθηκαν από συνάδελφό σας Βουλευτή του ίδιου κόμματος ότι, ακόμη και στην προσπάθεια που έκανε ο ΣΥΡΙΖΑ σε σχέση με το αν έχουν φύγει ή όχι οι εργολάβοι, σε πολύ λίγα νοσοκομεία καταφέρθηκε να γίνει αυτό. Τα περισσότερα νοσοκομεία της χώρας συνέχισαν να λειτουργούν με τα συνεργεία.

Δεύτερον, και το λέω πάρα πολύ καλοπροαίρετα, είναι η δεύτερη φορά που αναφέρεται ο αριθμός 40 εκατομμύρια τα οποία εξοικονόμησε το σύστημα. Το λέω πάρα πολύ καλοπροαίρετα. Αν έχετε οποιαδήποτε τέτοια οικονομική έκθεση, είτε να την καταθέσετε στα Πρακτικά είτε να μου τη μεταβιβάσετε. Θα ήθελα, πάρα πολύ, να κάνουμε αυτή τη συζήτηση. Το λέω καλοπροαίρετα, αν αποδειχθεί αυτό και είναι τόσο σημαντικός ο αριθμός, γιατί δεν φαίνεται από τα στοιχεία να προκύπτει αυτό. Και το ξαναλέω, είναι πάρα πολύ καλοπροαίρετο. Αν υπάρχει αυτή η οικονομική έκθεση, να καθίσουμε να το δούμε, γιατί είναι ένα θέμα που εξετάζεται.

Η κεντρική πολιτική θέση της Κυβέρνησης είναι ότι δεν θέλουμε να απολυθεί κανείς, ακόμη κι εκεί που έχουν μπει συνεργεία. Υπάρχει μια νομική διαδικασία η οποία δεν μπορεί να ανασταλεί από τη στιγμή που έχει περάσει και ένας διαγωνισμός από το Ελεγκτικό Συνέδριο και όλα αυτά. Και εκεί στη συντριπτική τους πλειοψηφία -που απ’ ό,τι ενημερώνομαι σχεδόν και για τους εργαζόμενους της Πολυκλινικής αυτό έχει συμβεί, περιμένω την τελευταία ενημέρωση- και ο «Ευαγγελισμός», παραδείγματος χάριν, πάντα λειτουργούσε με συνεργείο, όλα τα χρόνια. Υπήρχε η Πολυκλινική που είναι παράρτημα του «Ευαγγελισμού». Ακόμη και οι έξι -απ’ ό,τι ενημερώθηκα τώρα και περιμένω να μου στείλουν τα στοιχεία- έχουν επαναπροσληφθεί στο συνεργείο και αυτό έγινε περίπου στο 90% των περιπτώσεων στη χώρα, όπου γύρισαν στα συνεργεία. Οι εργαζόμενοι δεν έχασαν τη δουλειά τους, εκτός από πολύ μεμονωμένες περιπτώσεις. Γιατί εμάς η πρόθεση μας -και γι’ αυτό ψηφίσαμε και τον νόμο- είναι να μην φύγει κανένας εργαζόμενος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Παρακαλώ πολύ, κύριε συνάδελφε, τρία λεπτά για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ωραία.

Κύριε Υφυπουργέ, κοιτάξτε. Στο προηγούμενο νομοσχέδιο που συζητάγαμε είχατε κι άλλη μία παράταση, την παράταση των διοικήσεων. Απ’ ό,τι φαίνεται, αυτή είναι η μοναδική παράταση η οποία πραγματικά λειτούργησε, γιατί αυτή τη στιγμή που συζητάμε εδώ στα θεωρεία είναι τρεις εργαζόμενοι από την Πολυκλινική που είναι απολυμένοι. Είναι απολυμένοι.

Σας διαβάζω ακριβώς τον διάλογο που είχα με τον κ. Χρυσοχοΐδη όταν μίλησα για απολυμένους: «Υπάρχει διάταξη. Τι να κάνουμε αν είστε ψεύτης;», μου είπε ο κ. Χρυσοχοΐδης. Και του απάντησα: «Ή δεν ξέρετε τι γίνεται ή σας έχουν πει ψέματα. Πάμε μαζί στην Πολυκλινική Αθηνών να μιλήσετε με τους απολυμένους. Δεν ήρθε ούτε ο κ. Χρυσοχοΐδης ούτε κανένας από εσάς στην Πολυκλινική Αθηνών. Ήρθαν οι απολυμένοι στη Βουλή». Τι θα πείτε; Ότι δεν ήταν απολυμένοι, ότι είναι ηθοποιοί, ότι λέμε ψέματα πάλι; Τουλάχιστον, να έχετε το θάρρος να ενημερώσετε τον κ. Χρυσοχοΐδη για το ποιος ήταν ψεύτης στην προηγούμενη συζήτηση, για το ποιος μετέφερε ένα πραγματικό πρόβλημα και αυτό το οποίο θα έπρεπε να πει ο Υπουργός εκείνη τη στιγμή είναι «δεν γνωρίζω, να ενημερωθώ και να δω» και όχι να πετάει με τόσο μεγάλη ευκολία κατηγορίες προς την Αντιπολίτευση, που μετέφερε ένα πραγματικό πρόβλημα.

Λέω ξανά. Δεν αμφισβητήσατε το στοιχείο για τους μισθούς. Δεν αμφισβητείς το στοιχείο για το ότι αυτοί οι εργαζόμενοι όταν πήγαν με συμβάσεις ορισμένου χρόνου αυξήθηκαν οι μισθοί τους. Δεν αμφισβητήσατε και δεν μπορείτε να αμφισβητήσετε το στοιχείο ότι όταν έφυγαν οι εργολάβοι για πρώτη φορά ίσχυε το ωράριο, γιατί ξέρετε πολύ καλά και μπορείτε να ρωτήσετε και δικούς σας Υπουργούς ότι οι εργολάβοι στην καθαριότητα και στη φύλαξη είναι πρωταθλητές στην παράβαση εργασιακών δικαιωμάτων και στα δεδουλευμένα και στα ωράρια και επαναφέρετε ξανά τους εργολάβους.

Σας λέω ξανά να αλλάξετε ό,τι μπορείτε, κάντε κάτι για να μη χάσουν τη δουλειά τους όχι μόνο οι εργαζόμενοι που είναι εδώ και σας παρακολουθούν αυτή τη στιγμή, αλλά και άλλοι εργαζόμενοι και ο δρόμος που έχετε πάρει για την εργολαβιοποίηση ξανά αυτών των υπηρεσιών είναι ένας δρόμος, ο οποίος δεν σέβεται ούτε τα εργασιακά δικαιώματα ούτε το δημόσιο χρήμα. Όμως, απ’ ότι φαίνεται αυτό δεν είναι κάποια αστοχία, είναι μια δικιά σας συνολική πολιτική στρατηγική.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Παρακαλώ, κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ: (Υφυπουργός Υγείας):** Όπως σας ανέφερα, ισχύει ότι στο 90% των περιπτώσεων και θα δούμε και την Πολυκλινική. Περιμένω τα στοιχεία και μάλλον έχετε δίκιο. Ήταν έξι οι εργαζόμενοι. Οι τρεις έχουν συνεχίσει τη σύμβαση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν είναι 90%. Το 3 στο 6 είναι 50%.

**ΠΡΟΕΔΡΕΥΩΝ (Βασίλειος Βιλιάρδος):** Μη διακόπτετε παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Στο σύνολο της χώρας και στα υπόλοιπα νοσοκομεία που υπήρξε είναι το 90%. Εγώ σας έχω πει ότι και η παράταση αυτή τη στιγμή όσων διαγωνισμών μπορούν να σταματήσουν, γιατί υπάρχουν διαγωνισμοί που έχει προχωρήσει η διαδικασία, όσων ισχύει η παράταση που ψηφίσαμε, που είπατε ότι δεν ισχύει μέχρι 31-12 και, όπως γνωρίζετε, σε πάρα πολλά νοσοκομεία που είχαμε νομικά το δικαίωμα να το κάνουμε, αυτό έχει σταματήσει. Συνεχίζονται μόνο σε πολύ λίγα μεμονωμένα νοσοκομεία που είχαν περάσει Ελεγκτικό Συνέδριο και δεν υπήρχε νομικός τρόπος να σταματήσει αυτό.

Σας το λέω ξανά. Δεσμευόμαστε να δούμε λίγο τα οικονομικά στοιχεία, έτσι ώστε να παρθεί η τελική απόφαση της Κυβέρνησης, όπως σας είπε και σας επεσήμανε και ο Υπουργός Υγείας, ο κ. Χρυσοχοΐδης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ακολουθεί η τρίτη με αριθμό 209/3-10-2023 επίκαιρη ερώτηση πρώτου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδηπρος τον Υπουργό Υγείας**,** με θέμα: «Γενικό Νοσοκομείο Χίου ‘Σκυλίτσειο’».

Παρακαλώ πολύ, κύριε συνάδελφε, έχετε τον λόγο για δύο λεπτά

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, καλημέρα.

Έχει προκαλέσει αίσθηση το περιεχόμενο της Δ38/23 απόφασης εγγράφου της Ενιαίας Αρχής Δημοσίων Συμβάσεων για τις διοικητικές πρακτικές της διοίκησης του Γενικού Νοσοκομείου Χίου «Σκυλίτσειο», που αφορούν απευθείας αναθέσεις για την καθαριότητα των κτηριακών εγκαταστάσεων και του περιβάλλοντος χώρου του Γενικού Νοσοκομείου Χίου, οι οποίες σχολιάστηκαν και ακόμα σχολιάζονται, κύριε Υπουργέ, δυσμενώς από τα μέσα μαζικής ενημέρωσης του τόπου μου.

Στο προαναφερόμενο έγγραφο της Ενιαίας Αρχής Δημοσίων Συμβάσεων γίνεται λόγος για ακυρώσεις διαγωνισμών από τη διοίκηση του νοσοκομείου, για ασάφειες σε όρους τεχνικών προδιαγραφών στο κείμενο των προκηρύξεων, συνεχόμενες απευθείας αναθέσεις για το ίδιο έργο, συναφείς συμβάσεις για τις οποίες δεν ζητήθηκε η σύμφωνη γνώμη της ενιαίας αρχής για την προσφυγή στην κατ’ εξαίρεση διαδικασία της διαπραγμάτευσης, γεγονός που συνεπάγεται, όπως αναφέρεται στην απόφαση, ακυρότητα της πράξης κ.α..

Κύριε Υπουργέ, πρόσφατες ερωτήσεις του νοσοκομείου στο πρόγραμμα «ΔΙΑΥΓΕΙΑ» αναδεικνύουν και την ένσταση των εκπροσώπων των εργαζομένων αναφορικά με τη διαδικασία προμηθειών που ακολουθεί η διοίκηση. Υπάρχουν σχετικά έγγραφα και θα σας τα καταθέσω.

Επιπρόσθετα, για τη διαχείριση της περιουσίας που έχει προέλθει από δωρεές εδώ και πολλά χρόνια στην κατοχή του νοσοκομείου όπου βρίσκονται πάνω από εκατόν πενήντα ιδιοκτησίες και σπίτια πολύ σημαντικής ιστορικής πορείας, κτήματα, διαμερίσματα, περιβόλια πολύ μεγάλης αξίας στον περιώνυμο κάμπο της Χίου.

Από την κατάσταση που βρίσκεται, αλλά και από την διαχείριση των πόρων του δήμου που δίνει αυτή η περιουσία, είναι φανερό ότι η αξιοποίηση της περιουσίας δεν συνάδει με τη βούληση των ιδιοκτητών-δωρητών, καθώς σχεδόν ολόκληρο το εισόδημα από την εκμετάλλευση αυτών των περιουσιακών στοιχείων διοχετεύεται για την ικανοποίηση μικροπολιτικών σκοπιμοτήτων.

Επιπλέον, η περιουσία δεν συντηρείται ενδεδειγμένα, ώστε να αποδίδει ακόμη και στο μέλλον ικανοποιητικά εισοδήματα. Χαρακτηριστική είναι η περίπτωση της οικίας Δρομοκαΐτη, του ιδρυτή του γνωστού νοσοκομείου «Δρομοκαΐτειο», που αποτελεί ιστορικό μνημείο της Χίου, η οποία καταρρέει και βρίσκεται στο κέντρο της πόλης.

Αδράνεια παρατηρείται, επίσης, και στην αποκατάσταση της παλιάς παθολογικής κλινικής του νοσοκομείου, η οποία παραμένει μέσα στο νοσοκομείο. Ενώ στερούμαστε πολύτιμους χώρους από το 2017 και ενώ υπάρχει από ιδιώτη και έχει κατατεθεί εδώ και επτά χρόνια το κόστος για τη μελέτη αποκατάστασης, αυτή παραμένει σε αυτά τα χάλια.

Όταν τελειώσω την πρωτολογία μου, θα σας φέρω και θα καταθέσω και στα Πρακτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε.

Ρωτάμε, λοιπόν, κύριε Υπουργέ: Από πότε και πότε έχει πραγματοποιηθεί οικονομικός και διαχειριστικός έλεγχος στο Νοσοκομείο της Χίου και με τι αποτελέσματα; Και, δεύτερον, ποια θέση έλαβε το Υπουργείο στις ενστάσεις των εκπροσώπων των εργαζομένων αναφορικά με τις πρακτικές που ακολουθεί η διοίκηση; Και, τέλος, πως ελέγχεται η διάθεση και η αξιοποίηση των εισοδημάτων αυτής της πολύτιμης περιουσίας του νοσοκομείου και πώς διασφαλίζεται ότι αυτή η περιουσία θα συντηρείται για να αποδίδει και στο μέλλον;

Ευχαριστώ.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Παρακαλώ πολύ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ, κύριε Βουλευτά, για την ερώτησή σας. Τη διάβασα με πολύ μεγάλη προσοχή και διαβάζοντάς την αναζήτησα το πόρισμα από την Εθνική Αρχή Δημοσίων Συμβάσεων.

Και πραγματικά θα διαβάσω την τελευταία γραμμή από αυτό που αναφέρετε ότι λέει για παρανομίες, οτιδήποτε συμβάσεις και θα την καταθέσω και στα Πρακτικά και θα σας παρακαλέσω να τη δείτε. Πιστεύω ότι την έχετε και εσείς, αλλά θα την καταθέσω επίσημα στα Πρακτικά να τη δείτε και εσείς για να μην υπάρχει αυτή η σύγχυση.

Το συμπέρασμα από αυτά όλα είναι ότι αποφασίζει ομόφωνα την παροχή σύμφωνης γνώμης στο Γενικό Νοσοκομείο Χίου. Άρα, το καταθέτω αυτό στα Πρακτικά. Η ΕΑΔΗΣΥ δεν έχει πει αυτά που λέτε.

(Στο σημείο αυτό ο Υφυπουργός Υγείας κ. Μάριος Θεμιστοκλέους καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ, εν πάση περιπτώσει, αν υπάρχουν αυτά που λέτε -με συγχωρείτε, με όλο τον σεβασμό- αυτά θα πρέπει κάποιος να τα πει στον εισαγγελέα.

**ΣΤΑΥΡΟΣ ΜΙΧΑΗΛΙΔΗΣ:** Εσείς.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ένα λεπτό. Εσείς είστε αυτός που διατυπώνει την καταγγελία. Εμένα τα επίσημα στοιχεία λένε άλλα. Και έχει γίνει και διαχειριστικός έλεγχος και σας το λέω. Το Γενικό Λογιστήριο του Κράτους.

Άρα, οτιδήποτε –και αυτό είναι πάρα πολύ σημαντικό- όποιος έχει το παραμικρό -εμείς το κάνουμε- να πάει είτε στην Αρχή Διαφάνειας είτε στον εισαγγελέα. Εγώ σας καταθέτω και τι είπε το πόρισμα της ΕΑΔΗΣΥ, που με πολύ μεγάλη προσοχή το διάβασα αν υπήρχε κάτι για να το στείλουμε εμείς στον εισαγγελέα ή στην Αρχή Διαφάνειας. Σας λέω οποιοσδήποτε –εσείς, οι εργαζόμενοι του νοσοκομείου- ναι, να πάει στον εισαγγελέα απολύτως και ξεκάθαρα σε αυτό.

Θέλω να πω εδώ ότι και η υπόθεσή μας και αυτή η Κυβέρνηση έχει ενεργοποιήσει τα γραφεία εσωτερικού ελέγχου στις υγειονομικές περιφέρειες σε μια προσπάθεια να αλλάξει από τον εσωτερικό έλεγχο στο νοσοκομείο που είχε σημαντικά μειονεκτήματα. Και, χθες, μάλιστα υπογράφηκε από εμένα έγγραφο που ζητάει σε πολύ συγκεκριμένα για να μην γίνεται αυτό, έτσι ώστε να ελέγξουμε διαδικασίες και να προσπαθούμε να κινητοποιήσουμε διαδικασίες για να περιορίσουμε έστω αν υπάρχει οπουδήποτε περίπτωση είτε για καθυστερήσεις που μπορεί να ευνοούν τη διαφορά, να μην υπάρχει αυτό. Άρα, εδώ είμαστε αδιαπραγμάτευτοι στο τι ισχύει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Κύριε συνάδελφε, έχετε τρία λεπτά για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υφυπουργέ, έθεσα κι άλλες ερωτήσεις και δεν έχω λάβει απάντηση. Παρ’ όλο λοιπόν που εσείς ως εποπτεύουσα αρχή του νοσοκομείο αξιολογείτε θετικά το έγγραφο που ανέφερα, το οποίο αποτυπώνει με γλαφυρό τρόπο τις επανειλημμένες πρακτικές κακοδιαχείρισης του νοσοκομείου, εμείς δεν θα συμμεριστούμε αυτήν την ικανοποίηση.

Μια απλή περιήγηση στο «ΔΙΑΥΓΕΙΑ» αποκαλύπτει ότι η διοίκηση του νοσοκομείου σε χρονικό διάστημα είκοσι επτά μηνών, δηλαδή από 14 Ιουνίου 2021 μέχρι προχτές 8-9-2023 έχει αναθέσει σε μία εταιρεία εργασίες συνολικού ύψους 2.637.000 ευρώ μέσω οκτώ απευθείας αναθέσεων, δύο συνολικών προσφορών και δύο διαγωνισμών, τα οποία όλα καταλήγουν δια μαγείας σε μία μόνο εταιρεία. Έχω πίνακα, θα τον καταθέσω στα Πρακτικά.

Στο πλαίσιο αυτό αναρωτιόμαστε τι παραπάνω πρέπει να σας προτείνουμε για να μας πείτε να πάμε στον εισαγγελέα. Δεν είναι όλα θέματα εισαγγελέως, είναι και θέματα κακοδιαχείρισης και εποπτείας.

Δεν είναι αρκετό που η ενιαία αρχή αναφέρει ξεκάθαρα σε αυτό το χαρτί που και εσείς μνημονεύσατε «Εφιστάται η προσοχή της αναθέτουσας αρχής για την πιστή τήρηση των σχετικών διατάξεων του νόμου»; Σε άλλο σημείο επίσης αναφέρει στο χαρτί που καταθέσατε στα Πρακτικά «Σε ισχυρισμούς της διοίκησης του νοσοκομείου που πρέπει να ερευνηθούν»,.

Σε ποιους απευθύνεται, κύριε Υφυπουργέ, η ενιαία αρχή; Ποιος είναι αρμόδιος να κρίνει τους ισχυρισμούς της διοίκησης του Νοσοκομείου της Χίου;

Όπως φαίνεται, όσο και να προσπαθείτε να αλλοιώσετε την ανεξαρτησία των αρχών, έχουν το θάρρος αυτές και καταθέτουν και εντοπίζουν ό,τι πρέπει να εντοπιστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αίσθηση επίσης προκαλεί ότι δεν αναφερθήκατε στους εργαζόμενους σε όλες τις αναρτημένες στη «ΔΙΑΥΓΕΙΑ» αποφάσεις. Οι εκπρόσωποι των εργαζομένων στο πλαίσιο των συνεδριάσεων του διοικητικού συμβουλίου -μέλη του διοικητικού συμβουλίου είναι- προβάλλουν αντιρρήσεις αναφορικά με τη διαδικασία προμηθειών που ακολουθεί η διοίκηση. Οι ίδιοι πάλι επίσης καταγγέλλουν ότι δεν τους δίνεται το δικαίωμα πριν από τη συνεδρίαση να λάβουν γνώση για τα θέματα, τις εισηγήσεις κ.λπ. που θα κουβεντιαστούν στο διοικητικό συμβούλιο. Ούτε κι αυτό το λαμβάνετε υπ’ όψιν ως εποπτεύουσα αρχή.

Δωρεές. Θολό τοπίο παραμένει η διάθεση και η αξιοποίηση των εισοδημάτων της περιουσίας του νοσοκομείου. Κανείς δεν μπορεί να μάθει, κανείς δεν μπορεί να ξέρει από τον κόσμο της Χίου που όποτε χρειαστεί ενισχύει το νοσοκομείο με δωρεές πού πάνε αυτά τα χρήματα. Είναι κοινό μυστικό ότι όλο το εισόδημα διατίθεται σε συμβάσεις με τα γνωστά μπλοκάκια, για γνωστούς και ευνόητους λόγους.

Επίσης, έχουμε την παθολογική κλινική. Σας έχω αφήσει φωτογραφίες που μου έστειλαν μόλις πριν από λίγες ώρες για να δείτε την κατάσταση της πρώην παθολογικής κλινικής, που είναι η συνέχεια της καρδιολογικής. Ανοίγεις μια πόρτα και μπαίνεις και βλέπεις αυτήν την κατάσταση.

Όταν τελειώσουμε τη συζήτηση, σας παρακαλώ πολύ δώστε εντολή να ανοίξει αυτή η πόρτα, να δείτε τους δεκαπέντε-είκοσι θαλάμους που εδώ και επτά χρόνια, με πληρωμένη τη μελέτη, βρίσκονται στη διάθεση των ποντικών, με τόσους κινδύνους του νοσοκομείου, ενώ διατέθηκαν πόροι και φτιάχτηκε η καινούργια παθολογική μόλις με είκοσι εννιά κρεβάτια για την ικανοποίηση των αναγκών της παθολογικής που διασπείρουν τους ασθενείς σε καρδιολογική, χειρουργική. Είναι μια κατάσταση απόλυτου χάους και απαράδεκτης διαχείρισης.

Δώστε, λοιπόν, εντολή να ελεγχθεί γιατί για επτά χρόνια βρίσκεται η παθολογική σε αυτήν την κατάσταση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΣΤΑΥΡΟΣ ΜΙΧΑΗΛΙΔΗΣ:** Ολοκληρώνω, κύριε Πρόεδρε.

Σας παρακαλώ πάρα πολύ να δώσετε εντολή να ελεγχθούν τα θέματα και των απευθείας αναθέσεων και της Παθολογικής που βρίσκεται σε αυτό το χάλι και για το γεγονός ότι το νοσοκομείο, όπως είναι το Ακτινολογικό Τμήμα, είναι απολύτως υποστελεχωμένο.

Σκεφτείτε ότι για απλές ακτινογραφίες -δεν συζητώ για μαγνητικές και αξονικές- στέλνονται σε ιδιώτες γιατρούς. Πού; Στο νοσοκομείο της Χίου, στο πέμπτο μεγαλύτερο νησί της Ελλάδος.

Κύριε Πρόεδρε, ευχαριστώ για την κατανόηση και του Προεδρείου και τη δική σας που μου δίνετε αυτόν τον ελάχιστο χρόνο παραπάνω.

Και ένα τελευταίο ελέγξτε, κύριε Υφυπουργέ. Όποιος από το διοικητικό συμβούλιο πει δύο αντιρρήσεις υπάρχει περίπτωση σε ενάμιση χρόνο να έχει μετακινηθεί πέντε φορές. Είναι τρόπος διοίκησης αυτός;

Σας ευχαριστούμε πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Μιχαηλίδη.

Έχετε τον λόγο, κύριε Υφυπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Χωρίς καμμία διάθεση να κάνω οποιαδήποτε μαθήματα αλλά η δημόσια διοίκηση δεν γίνεται έτσι. Και όταν λέω δημόσια διοίκηση, αν έχετε κάποιες καταγγελίες για το νοσοκομείο της Χίου, ή αν σας τις μεταφέρουν εργαζόμενοι, η πολιτεία αυτή έχει συντεταγμένα όργανα και ένα από αυτά είναι να πάτε στον εισαγγελέα να καταθέσετε.

Ακόμη και πίσω από τις δικές σας λέξεις, είπατε εσείς «δύο εκατομμύρια με απευθείας διαδικασίες» και «διαγωνιστική διαδικασία». Σας παρακολούθησα τώρα, εγώ δεν το ξέρω το θέμα, δεν το γνωρίζω το θέμα που λέτε. Αλλά στον δικό σας λόγο είπατε «δύο εκατομμύρια με διαγωνιστική διαδικασία» που αυτό έπρεπε να κάνει το νοσοκομείο.

**ΣΤΑΥΡΟΣ ΜΙΧΑΗΛΙΔΗΣ:** Δεν είπα αυτό.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αν γυρίσετε πίσω, θα το δείτε. Εγώ σας λέω ότι δεν το γνωρίζω το θέμα και σας είπα χωρίς καμμία διάθεση να σας κάνω μάθημα, αλλά είναι πάρα πολύ σημαντικό και είμαστε αδιαπραγμάτευτοι σε αυτό. Ειδικά ο Υπουργός το έχει δείξει τον τελευταίο μήνα με τις παύσεις και τις παραιτήσεις διοικητών. Το θέμα της διαφάνειας είναι κάτι το οποίο δεν διαπραγματεύεται.

Αλλά δεν μπορούμε να κάνουμε τη δημόσια διοίκηση έτσι όπως λέτε «ότι υπάρχει αυτό, υπάρχει εκείνο». «Αν υπάρχει αυτό και υπάρχει εκείνο», η διαφάνεια και η διαφθορά είναι θέμα κατ’ αρχάς -γι’ αυτό το τονίζω πάρα πολύ- είτε αρχής διαφάνειας, να υπάρξει μια καταγγελία, είτε δικαιοσύνης.

**ΣΤΑΥΡΟΣ ΜΙΧΑΗΛΙΔΗΣ:** Ο ρόλος της εποπτεύουσας αρχής ποιος είναι;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Για να μην αφήσω αναπάντητο -κι εγώ κάνω πολύ μεγάλη προσπάθεια εδώ να σέβομαι και να τηρώ τον χρόνο και γι’ αυτό δεν συνεχίζω περισσότερο σε αυτό το μέρος της ερώτησης- αυτό με την Παθολογική Κλινική, η μελέτη ολοκληρώνεται σε δύο μήνες και θα αρχίσουν οι εργασίες.

Όσον αφορά τη διαχείριση της ακίνητης περιουσίας, όπως γνωρίζετε, γιατί φαντάζομαι είστε από την περιοχή, το νοσοκομείο της Χίου έχει μια πολύ μεγάλη ακίνητη περιουσία και τα περισσότερα από αυτά είναι αγροτεμάχια, εκατόν δεκαπέντε αγροτεμάχια κ.λπ.. Το νοσοκομείο της Χίου έχει έσοδα από την εκμετάλλευση της ακίνητης περιουσίας 25.000 ευρώ, από τα οποία -είναι σημαντικό να σημειωθεί αυτό- τα 17.000 ευρώ διατίθενται για μισθούς των εργαζομένων.

**ΣΤΑΥΡΟΣ ΜΙΧΑΗΛΙΔΗΣ:** (δεν ακούστηκε)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Άμα το λέτε ειρωνικά προς τους συναδέλφους, φαντάζομαι, που εργάζονται στο νοσοκομείο όπως το λέτε με μπλοκάκια, αλλά ναι, μου είπατε αν αξιοποιείται η ακίνητη περιουσία του νοσοκομείου και σας απαντώ με αριθμούς, είναι 25.000 ευρώ και μάλιστα τα 17.000 από αυτά είναι για τη μισθοδοσία των εργαζομένων. Άρα τα ακίνητα χρησιμοποιούνται.

Όσον αφορά τα ακίνητα στα οποία έχετε αναφερθεί, υπάρχουν ακίνητα τα οποία είναι πάρα πολύ παλαιά και τα οποία είναι κοστοβόρα για το νοσοκομείο της Χίου να τα ανακατασκευάσει έτσι ώστε να τα διαθέσει. Και εδώ επεξεργαζόμαστε ένα σχέδιο γιατί συμβαίνει αυτό και σε άλλα νοσοκομεία.

Διότι είναι πέραν των οικονομικών δυνατοτήτων ενός νοσοκομείου του μεγέθους της Χίου να προβεί σε μια πολύ μεγάλη ανακαίνιση με ό,τι ρίσκα, αν θέλετε, κτηματομεσιτικής αγοράς έχει αυτό, γιατί πρέπει να το λάβουμε και αυτό υπ’ όψιν. Να ανακατασκευαστεί ένα πολύ μεγάλο κτήριο με πολύ μεγάλο μέρος ποιου προϋπολογισμού; Του νοσοκομείου; Μια ανακατασκευή και μια ανακαίνιση ενός κτηρίου μπορεί να είναι μισός προϋπολογισμός του νοσοκομείου και να μείνει ξενοίκιαστο; Γιατί πρέπει να σεβόμαστε το δημόσιο χρήμα.

Εμείς εδώ επεξεργαζόμαστε ένα σχέδιο αν μπορούμε κεντρικά να υπάρξει μια λύση στα πολύ δύσκολα ακίνητα που είναι στην κατοχή των νοσοκομείων.

Υποβάλλω τη συγγνώμη μου για τα είκοσι δευτερόλεπτα που ξεπέρασα τον χρόνο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Προτού συνεχίσουμε, έχουμε μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο εκπαιδευτικοί συνοδοί τους από το ιδιωτικό γυμνάσιο «Σχολή Ξενοπούλου».

Καλωσορίσατε, παιδιά.

(Χειροκροτήματα απ’ όλες τις πτέρυγες της Βουλής)

Θα συνεχίσουμε με την τέταρτη με αριθμό 235/16-10-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Σοβαρά προβλήματα στη λειτουργία του Γενικού Νοσοκομείου Δράμας».

Ορίστε, κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, αν κάποιος συνάνθρωπός μας σήμερα, 20 Οκτωβρίου 2023, στη Δράμα βρεθεί στην ανάγκη να νοσηλευτεί στη Μονάδα Εντατικής Θεραπείας, δεν θα μπορέσει, γιατί πολύ απλά η Μονάδα Εντατικής Θεραπείας του Γενικού Νοσοκομείου Δράμας είναι κλειστή. Έκλεισε από τις αρχές του Αυγούστου για απολύμανση και ενώ υποτίθεται ότι θα άνοιγε στις 10 του Σεπτέμβρη, μέχρι σήμερα, 20 Οκτώβρη, παραμένει κλειστή.

Και πριν ακόμα κλείσει, η λειτουργία της ΜΕΘ του νοσοκομείου της Δράμας ήταν οριακή, καθώς είχαν απομείνει μονάχα δύο γιατροί και για να μπορέσει να βγει το πρόγραμμα εφημεριών της ΜΕΘ του νοσοκομείου της Δράμας -και όλοι μπορούμε να καταλάβουμε και να σκεφτούμε τι σημαίνει Μονάδα Εντατικής Θεραπείας και πόσο συνεχόμενη αναγκαστικά πρέπει να είναι η λειτουργία της- για να βγει στοιχειωδώς το πρόγραμμα εφημεριών μετακινούταν η διευθύντρια της ΜΕΘ από το Γενικό Νοσοκομείο Καβάλας.

Μάλιστα, για αυτή τη ΜΕΘ του νοσοκομείου της Δράμας προεκλογικά -τώρα δηλαδή, πριν από λίγους μήνες- διαφημιζόταν από κυβερνητικούς Βουλευτές ότι αυτή θα επεκτεινόταν και από επτά κλίνες που είχε θα αποκτούσε δώδεκα. Τελικά το επτά δεν έγινε δώδεκα, έγινε μηδέν.

Αν κάποιος άλλος τώρα συνάνθρωπός μας αντιμετωπίζει κάποιο παθολογικό πρόβλημα υγείας, εντάξει, αυτή η κλινική δεν έχει ακόμα κλείσει, αλλά αντιμετωπίζει, βέβαια, πάρα πολλά σοβαρά προβλήματα με ελλείψεις προσωπικού. Δυο γιατροί μονάχα έχουν απομείνει και σε αυτή και καταλαβαίνουμε όλοι τι σημαίνει αυτό για το πρόγραμμα εφημεριών, αλλά και για τις ουρές που δημιουργούνται στα νοσοκομεία από αυτές τις ελλείψεις. Και για να λυθεί και αυτό το πρόβλημα στην Παθολογική μετακινούνται γιατροί από όμορους νομούς ανά δεκαπενθήμερο.

Στο ίδιο νοσοκομείο στη Δράμα υπάρχει ένας γιατρός ουρολόγος, ένας και από άλλες ειδικότητες, ενώ αν κάποιος χρειαστεί στη Δράμα δερματολόγο, γαστρεντερολόγο ή ενδοκρινολόγο στο νοσοκομείο, δεν θα τον βρει. Φοβάμαι πως δεν θα βρει καμμία από αυτές τις ειδικότητες και σε καμμία δομή υγείας στα υπόλοιπα χωριά και πόλεις του νομού.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Αν δε -και θα κλείσω, κύριε Πρόεδρε- κάποιος συνάνθρωπός μας έχει θέματα ψυχικής υγείας, τότε το Κέντρο Ψυχικής Υγείας του Γενικού Νοσοκομείου της Δράμας -ακούστε, μπορεί να είναι και παγκόσμια πρωτοτυπία!- λειτουργεί χωρίς ψυχίατρο. Αυτό σημαίνει ότι δυόμισι χιλιάδες ραντεβού τον χρόνο μένουν χωρίς παρακολούθηση.

Τώρα, μετά από όλα όσα είπα νομίζω ότι ο τίτλος «Γενικό Νοσοκομείο Δράμας» είναι λίγο αναντίστοιχος με τη λειτουργία του λόγω των ελλείψεων φυσικά.

Σας ρωτάμε, λοιπόν, τι θα κάνετε για να καλυφθούν οι ανάγκες αυτού του νοσοκομείου σε προσωπικό, σε υποδομές και σε μέσα, με προσλήψεις, βέβαια, μόνιμου προσωπικού. Σκέφτεστε να χρηματοδοτήσετε αυτό το νοσοκομείο, όπως και όλα τα άλλα νοσοκομεία, έτσι ώστε να μπορέσουν να ανταποκριθούν στον ρόλο τους στις σημερινές ανάγκες της δημόσιας υγείας που υπάρχουν;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΙΩΑΝΝΗΣ ΔΕΛΗΣ:** Και πρέπει να μπορέσει και αυτό το προσωπικό -θα το αναφέρω και στη δευτερολογία μου- να πάρει επιτέλους και εκείνα τα ρεπό και τις άδειες που δικαιούται.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Ορίστε, κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θέτετε πάρα πολλά ερωτήματα, να αρχίσω λίγο από…

**ΙΩΑΝΝΗΣ ΔΕΛΗΣ:** Δύο ερωτήματα έθεσα, προσωπικό και λεφτά, αυτά είναι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ωραία, δύο ερωτήματα και πολλές απορίες.

Πάμε στα χρήματα: Προϋπολογισμός 2019, γιατί -ξέρετε- κάνατε αυτή την ερώτηση και προέρχεστε από ένα κόμμα το οποίο κυβέρνησε. Έτσι; Συγχωρείστε με, ζητάω συγγνώμη! Είναι τόσες πολλές οι ερωτήσεις που μπερδεύτηκα από προηγούμενη. Ο προϋπολογισμός του 2019 είναι 8.120.000 ευρώ, ο προϋπολογισμός του 2023 είναι 9.707.000 ευρώ. Στο νοσοκομείο της Δράμας από τα χρήματα του Ταμείου Ανάκαμψης και Ανθεκτικότητας για τη διαμόρφωση ΜΕΘ και ΤΕΠ είναι 6.167.000 ευρώ και έχουμε και προμήθεια τεχνολογικού εξοπλισμού και από το Ταμείο Ανάκαμψης και από το ΕΣΠΑ που ξεπερνάει τα 4.000.000 ευρώ, καθώς και από το Πρόγραμμα Ενεργειακής Αναβάθμισης του ΕΣΠΑ 5.000.000 ευρώ.

Όσον αφορά το προσωπικό, σας δίνω λίγο αριθμούς και θα μπούμε και στα πιο συγκεκριμένα -φαντάζομαι- προβλήματα που υπάρχουν μετά. Έχουν προκηρυχθεί τα τελευταία τέσσερα χρόνια δεκατρείς θέσεις τακτικού προσωπικού, έχουν προσληφθεί εκατόν τριάντα τρεις επικουρικοί και στη διαδικασία εξέλιξης στην 6Κ, 7Κ, 2Κ -αυτές είναι οι προκηρύξεις του ΑΣΕΠ- έχουμε έξι θέσεις. Αυτά είναι όσον αφορά τις δύο ερωτήσεις, το προσωπικό και τα χρήματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Ένα πρώτο σχόλιο που μπορώ να κάνω στην πρωτολογία του Υπουργού είναι ότι τα στοιχεία που μας παρέθεσε δεν τα υποστηρίζει η πραγματικότητα, κύριε Υπουργέ. Η πραγματικότητα έχει αυτές τις ελλείψεις που μόλις σας περιέγραψα και ίσως και περισσότερες και μιλάμε για το Γενικό Νοσοκομείο της Δράμας, το κεντρικό νοσοκομείο του νομού. Δεν μιλάμε για τις άλλες δομές υγείας, όπου εκεί, βεβαίως, η αποψίλωση σε προσωπικό είναι χαρακτηριστική.

Από ό,τι φαίνεται, δεν έχετε σκοπό -δεν ξέρω, μάλλον ξέρω, αλλά δεν ξέρω τι θα πείτε, εννοώ ότι στη δευτερολογία σας δεν το έχετε σκοπό- να αλλάξετε το βιολί αυτής της πολιτικής, δηλαδή το βιολί της υποχρηματοδότησης, διότι περί αυτού πρόκειται, της υποχρηματοδότησης και της υποβάθμισης της δημόσιας υγείας, με στόχο να την εμπορευματοποιήσετε περαιτέρω.

Και θα σας δώσω και κάποια παραδείγματα σε σχέση με αυτό: Ελλείψεις στο ίδιο το νοσοκομείο -γιατί δεν είχα τον χρόνο να τις αναφέρω στην πρωτολογία μου- υπάρχουν και σε άλλες υπηρεσίες του νοσοκομείου και σε άλλες κατηγορίες εργαζομένων, όπως -ας πούμε- είναι οι νοσηλευτές και οι νοσηλεύτριες που εργάζονται ασταμάτητα, με συνέπεια να τους οφείλονται ρεπό και άδειες από το 2020, χιλιάδες ώρες και μέρες. Δεν βγαίνει το πρόγραμμα του μικροβιολογικού, του ακτινολογικού, των εργαστηρίων γενικότερα. Η τεχνική υπηρεσία έχει απομείνει με το 1/3 των οργανικών της θέσεων, ενώ αναμένεται σε λίγους μήνες να συνταξιοδοτηθούν οι μισοί και καταλαβαίνετε ότι και η τεχνική υπηρεσία θα βρεθεί σε αδυναμία λειτουργίας σε λίγο καιρό, τα πράγματα δηλαδή είναι πάρα πολύ σοβαρά στο Νοσοκομείο της Δράμας, για να μην πούμε τέλος πάντων ότι το μισό περίπου προσωπικό, γύρω στο 40%, δουλεύει με συμβάσεις ορισμένου χρόνου, ως επικουρικό ή μέσω ΟΑΕΔ. Δεν μιλάμε τώρα για την καθαριότητα, για τη φύλαξη και τα λοιπά, που όλα αυτά έχουν εδώ και καιρό δοθεί σε εργολάβους.

Να σας δώσω, όμως και εγώ ορισμένα νούμερα, μια και αναφερθήκατε σε αυτά. Ξέρετε, το 2023, σύμφωνα με τον προϋπολογισμό -δεν είναι αυθαίρετα αυτά τα στοιχεία που σας λέω- τα ίδια έσοδα των νοσοκομείων συνολικά -αυτό προϋπολογίστηκε, αυτό ψηφίσατε πέρυσι, η Κυβέρνησή σας- έπρεπε να είναι το 31,3% των εσόδων των νοσοκομείων και το 53,9% -πείτε 54%- από τον κρατικό προϋπολογισμό. Αυτό σημαίνει και μόνο αυτό -ένα στοιχείο το οποίο διαρκώς αυξάνει σε ό,τι αφορά τα ίδια έσοδα- ότι ωθείτε τα νοσοκομεία να λειτουργήσουν με ιδιωτικοοικονομικά κριτήρια ως επιχειρήσεις δηλαδή με έσοδα και έξοδα, προκειμένου να απαλλάσσεται ο κρατικός προϋπολογισμός.

Και το δεύτερο σε σχέση με το προσωπικό, να σας πω ότι για την τριετία, γιατί μιλήσατε και εσείς από το 2019 και πέρα, πάλι από τον προϋπολογισμό 2021 - 2022 - 2023 αναμένεται να προσληφθούν -αυτές είναι οι προσλήψεις που έχουν προκηρυχθεί από το Υπουργείο Υγείας- πέντε χιλιάδες εξακόσιοι δώδεκα εργαζόμενοι. Την αντίστοιχη περίοδο προϋπολογίζονται ξέρετε πόσες αποχωρήσεις; Έντεκα χιλιάδες οκτακόσιες. Αυτό σημαίνει ότι οι προσλήψεις δεν θα καλύψουν ούτε το μισό των αποχωρήσεων και αυτό πολύ απλά σημαίνει, κύριε Υπουργέ, ότι τα πράγματα θα χειροτερέψουν και χειροτερεύουν.

Και να σας πω και το τελευταίο. Αυτό το στοιχείο αφορά βεβαίως το διπλανό, το Νοσοκομείο της Ξάνθης. Ξέρετε η Ξάνθη με τη Δράμα είναι πάρα πολύ κοντά, λίγα χιλιόμετρα. Είναι δύο νομοί όμοροι. Στο Νοσοκομείο της Δράμας, λοιπόν, εδώ και μήνες δεν λειτουργεί η μονάδα εντατικής θεραπείας και από την Ξάνθη πολλές φορές οι άνθρωποι αναγκάζονται να πηγαίνουν στη Δράμα. Τώρα ούτε στη Δράμα θα μπορούν να πάνε και καταλαβαίνετε τι γίνεται εκεί. Mε τον τρόπο αυτόν ωθείτε τους ανθρώπους -γιατί κάποια στιγμή -ξέρετε- ο άνθρωπος για να βρει την υγεία του θα κάνει ό,τι μπορεί, ό,τι περνάει από το χέρι του- να αναγκάζονται να καταφεύγουν στον ιδιωτικό τομέα.

Περιμένουμε να ακούσουμε τις απαντήσεις, περιμένουν οι άνθρωποι πάνω στη Δράμα και οι εργαζόμενοι στο νοσοκομείο, αλλά και ο λαός της περιοχής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ πολύ, κύριε Πρόεδρε.

Θα απαντήσω γενικά, γιατί κάνατε και εσείς πιο γενική την ερώτηση, όσον αφορά τη δημόσια υγεία και αν ιδιωτικοποιηθεί, αυτό το οποίο λέτε συνεχόμενα. Εγώ ασχολούμαι προσωπικά πάρα πολλά χρόνια με την υγεία. Την τελευταία τετραετία της πρωθυπουργίας και της Κυβέρνησης του Κυριάκου Μητσοτάκη ήταν ό,τι καλύτερο θα μπορούσε να υπάρξει για το δημόσιο σύστημα υγείας, είτε -αν θέλετε- αν έχει συμβάλει o COVID σε αυτό, η τετραετία αυτή ήταν η μεγαλύτερη ανάδειξη του Εθνικού Συστήματος Υγείας.

Θα σας πω δύο πράγματα και απαντάω γενικά, γιατί μου κάνατε γενική την ερώτηση. Τα δύο παραδείγματα είναι τα εξής και θα σας αναφέρω από τον εμβολιασμό. Στα ίδια εμβολιαστικά κέντρα που εμβολιάστηκαν πρωθυπουργοί, εφοπλιστές, πλούσιοι αυτής της χώρας, πήγαν και οι άνεργοι. Και αυτό -αν θέλετε- είναι Εθνικό Σύστημα Υγείας, που εσείς πολλές φορές στα χαρτιά -γιατί μπερδεύτηκα πριν, ναι, δεν έχετε κυβερνήσει ποτέ- το λέτε, αλλά εμείς το κάναμε πράξη. Και αν θέλετε το δημόσιο σύστημα υγείας και στην καλύτερη έκφανση του δημοσίου που ήταν ο εμβολιασμός είκοσι δύο εκατομμύρια φορές από οκτώ εκατομμύρια πολίτες πήγαν στα εμβολιαστικά κέντρα και εμβολιάστηκαν στην ώρα τους και αυτή είναι η καλύτερη έκφανση του ελληνικού δημοσίου.

Περνάω σε αριθμούς, γιατί οι αριθμοί -εκτός αν υπάρξει κάποιοι λάθος στα στοιχεία- είναι συγκεκριμένοι. Γενικότερα, γιατί μου αναφέρατε προϋπολογισμούς των νοσοκομείων, το 2019 είχαμε 3,8 δισεκατομμύρια ευρώ, 5,2 δισεκατομμύρια το 2023. Αυτό είναι αύξηση 1,4 δισεκατομμυρίου ευρώ. Για να λέμε τι εννοούμε χρηματοδότηση, σας απάντησα συγκεκριμένα με χρήματα, σας είπα συγκεκριμένες θέσεις.

Και για να μείνω εδώ και να μην λέμε ότι ωραιοποιούμε την κατάσταση, εγώ θα σας πω και θα συμφωνήσω ότι έχουμε πρόβλημα. Έχουμε πρόβλημα στη Δράμα, έχουμε πρόβλημα σε κάποιες περιοχές της βορείου Ελλάδας στις οποίες προκηρύσσουμε θέσεις, γιατί εκεί είναι το πρόβλημα. Ωστόσο αυτές οι προκηρύξεις βγαίνουν άγονες και εκεί είναι που θα πρέπει να δούμε τι θα κάνουμε.

Και κλείνω λέγοντας ότι η ΜΕΘ της Δράμας θα ανοίξει ξανά 1η Νοεμβρίου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Συνεχίζουμε με τη δεύτερη, με αριθμό 243/16-10-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Πλεύση Ελευθερίας» κ. Γεωργίας (Τζώρτζιας) Κεφαλά προς τον Υπουργό Υγείας, με θέμα: «Τα επείγοντα περιστατικά διάσωσης δεν είναι επείγοντα για την Κυβέρνηση;».

Κυρία Κεφαλά, έχετε τον λόγο για δύο λεπτά για την πρωτολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Σας ευχαριστούμε πολύ, κύριε Υφυπουργέ, που ερχόσαστε από ένα τόσο απαιτητικό και δύσκολο Υπουργείο να μας απαντήσετε σε ερωτήσεις που νομίζω ότι καίνε όλη την κοινωνία, αλλά επιτρέψτε μου να σας πω τη συγκεκριμένη καίει και λίγο παραπάνω εμένα και τους οικείους μου.

Εδώ και δέκα μήνες έχει ψηφιστεί ένα νομοσχέδιο για τη διακομιδή πρωτογενούς περιστατικού σε νοσοκομείο, το οποίο, όμως, ακόμα δεν έχει εφαρμοστεί. Αυτή, λοιπόν, η πρωτογενής διακομιδή αφορούσε μικρά ελικόπτερα ευέλικτα τα οποία μπορούν να προσγειωθούν ανά πάσα στιγμή σε δρόμους, σε ταράτσες, στην ύπαιθρο, στα βουνά, στα νησιά, σε ακριτικές περιοχές και πραγματικά θα ήταν ένα εργαλείο καταπληκτικό, γιατί αυτά τα ελικόπτερα έχουν και πρώτες βοήθειες μέσα, δηλαδή είναι επαρκώς εξοπλισμένα και μπορούν να μεταφέρουν τον ασθενή δίνοντας πρώτες βοήθειες καθ’ οδόν.

Αυτή η υπηρεσία, λοιπόν, λέγεται HEMS. Σε αντίθεση με την τεράστια ανάγκη, λοιπόν, με αυτές τις υπηρεσίες, έχουμε σιωπή, έλλειψη ενημέρωσης και ολιγωρία, ενώ τα περιστατικά πέφτουν βροχή, κύριε Υφυπουργέ. Θα σας πω δύο πολύ σύντομα περιστατικά που έλαβαν χώρα αυτόν τον μήνα, για να μην πάμε πάρα πολύ πίσω. Το ένα είναι στον Έβρο, όπου είχαμε ένα καρδιακό επεισόδιο και ένα εγκεφαλικό ταυτόχρονα. Το ασθενοφόρο έπρεπε να έρθει από τα Δίκαια, μια περιοχή που είναι απομακρυσμένη από την Ορεστιάδα, προσπάθησε να φτάσει, δεν έφτασε ποτέ, με αποτέλεσμα οι οικείοι των ασθενών να πάρουν τους ασθενείς με ιδιωτικά μέσα, να τρέξουν στο νοσοκομείο, ο ένας απεβίωσε καθ’ οδόν και ο άλλος φαντάζομαι κάπως το πρόλαβε το θέμα. Ξέρουμε όλοι ότι ο Έβρος είναι μια τεράστια περιοχή, ίσως ο μεγαλύτερος νομός της Ελλάδας, από ό,τι γνωρίζω και έχει δύο ασθενοφόρα και δεκατέσσερις διασώστες. Νομίζω ότι είναι αδύνατον να καλυφθεί αυτή η περιοχή.

Ένα δεύτερο περιστατικό ήταν στη Σκύρο την 1η Οκτωβρίου. Τετράχρονο αγοράκι μεταφέρθηκε με επαγγελματικό τουριστικό σκάφος από τις Σποράδες στη Σκύρο στην Κύμη Εύβοιας και αυτά τα περιστατικά γίνονταν μόνιμα έτσι. Δηλαδή κάποιο ακατάλληλο σκάφος πρέπει να μεταφέρει τον ασθενή στον Βόλο ή στην Εύβοια, με αποτέλεσμα να χάνεται πολύτιμος χρόνος, ποτέ να μην φτάνουν στην ώρα τους και να έχουμε τα αποτελέσματα που όλοι γνωρίζουμε, κάποιοι χάνονται ή κάποιοι αρρωσταίνουν ακόμα βαρύτερα από ό,τι θα έπρεπε να αρρωστήσουν.

Το παιδί μου το ίδιο είχε την ανάλογη εμπειρία. Έπρεπε να χειρουργηθεί. Το πήραμε από την Πάρο με φουσκωτό του Λιμενικού. Να είναι καλά οι άνθρωποι που βοήθησαν έγκαιρα. Πήραν το παιδί μου από την Πάρο να το πάνε στη Σύρο να χειρουργηθεί. Το να πάει στην Αθήνα ούτε λόγος, γιατί κανείς δεν έπαιρνε την ευθύνη για τόσο μεγάλη χρονική καθυστέρηση.

Θέλω να σας ρωτήσω: Είναι τελικά σημαντικό αυτό; Ποιο είναι το χρονοδιάγραμμα υλοποίησης του νομοσχεδίου; Πότε θα γίνει το οργανόγραμμα που θα ακολουθήσουμε; Γιατί καθυστερεί αυτή η υλοποίηση; Έχει γίνει μελέτη και ανάθεση της εταιρείας που θα αναλάβει την εκπαίδευση των ανθρώπων αυτών;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Παρακαλώ πολύ, κύριε Υφυπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Καλημέρα σας, ευχαριστώ για την ερώτηση. Έχετε δίκιο, είναι ένα εξαιρετικά σημαντικό θέμα.

Θα αρχίσω από τα πολύ συγκεκριμένα για να πάω στα πιο γενικά. Το νομοσχέδιο το οποίο ψηφίστηκε, η καθυστέρηση που υπάρχει είναι ότι θα υπάρξει νέο νομοσχέδιο που θα ξεκαθαρίζει τον όρο, όπως τον θέσατε και εσείς, «πρωτογενή αεροδιακομιδή» -αυτή τη στιγμή η χώρα μας δεν το έχει-, καθορίζοντας τις βάσεις οι οποίες θα προστεθούν στον ήδη υπάρχον μηχανισμό των αεροδιακομιδών του ΕΚΑΒ. Στον σχεδιασμό αυτού του νομοσχεδίου δέχομαι την καθυστέρηση η οποία υπήρξε, αλλά προσπαθούμε να χτίσουμε και να δημιουργήσουμε κάτι το οποίο δεν το είχε η χώρα μέχρι στιγμής και έτσι να συγκεντρώσουμε τον όλο συντονισμό και τη δημιουργία ενός συντονιστικού κέντρου. Γιατί καλώς ή κακώς και επειδή δεν μπορούμε να περάσουμε ξαφνικά από τη μια μέρα στην άλλη σε ένα σύστημα το οποίο ίσως θα μπορούσαμε να φέρουμε στη χώρα μας, ένα συντονιστικό κέντρο όπου εκεί θα υπάρχει το ΕΚΑΒ, θα υπάρχει η Πυροσβεστική, θα υπάρχει το Λιμενικό, θα υπάρχει ο Στρατός. Γιατί με τη χρησιμοποίηση όλων των φορέων αυτών του ελληνικού δημοσίου της πολιτικής προστασίας είναι που γίνονται οι διακομιδές των ασθενών. Έχει ολοκληρωθεί η επεξεργασία του νομοσχεδίου και πολύ σύντομα θα έχουμε την κατάθεσή του στη Βουλή και την ψήφισή του.

Θα ήθελα να πω εδώ ότι είναι ένα νομοσχέδιο που είναι σχεδόν τεχνικό. Δεν υπάρχει κάποια πολιτική χροιά και μακάρι όλα τα κόμματα να το στηρίξουν αυτό, να το ψηφίσουν, για να πάμε σε μια επόμενη μέρα στη χώρα μας.

Όσον αφορά το πρόβλημα των διακομιδών, η Ελλάδα έχει μια γεωγραφικότητα και ένα γεωγραφικό ανάγλυφο το οποίο είναι πάρα πολύ δύσκολο να καλυφθεί και το οποίο δεν υπάρχει σχεδόν σε καμμία άλλη ευρωπαϊκή χώρα. Γι’ αυτό -αν θέλετε- έχουμε ένα -ειδικά στις δευτερογενείς διακομιδές- αρκετά μεγάλο δίκτυο διακομιδών όπου χρησιμοποιούμε και τα δύο ελικόπτερα και τα δύο αεροσκάφη της δωρεάς του Ιδρύματος «Σταύρος Νιάρχος», καθώς και ελικόπτερα της Πολεμικής Αεροπορίας, του Στρατού και πολλές φορές της Πυροσβεστικής. Να πω ότι ήδη έχει κατατεθεί και έχει συζητηθεί στο Υπουργικό Συμβούλιο, και έχουμε την έγκριση του Πρωθυπουργού να προχωρήσουμε στην αναμόρφωση του ΕΚΑΒ, το οποίο περιλαμβάνει και τις αεροδιακομιδές, όπως ανέφερα προηγουμένως, αλλά και γενικότερα τον εκσυγχρονισμό του στόλου.

Όσον αφορά τις περιοχές που αναφέρατε προηγουμένως, και για να μην μένουμε σε φράσεις του τύπου «θα κάνουμε αυτό» και «θα κάνουμε εκείνο», θα σας πω για το πρόγραμμα που εφαρμόσαμε το καλοκαίρι. Έγινε και εδώ στη Βουλή συζήτηση με πολύ μεγάλες αντιδράσεις για τα μεικτά πληρώματα. Όπως ξέρετε, υπήρξε πράξη νομοθετικού περιεχομένου, που ακολούθως επικυρώθηκε από τη Βουλή, για τα πληρώματα των ασθενοφόρων.

Θα δώσω και τους αριθμούς, αφού έχει ολοκληρωθεί η καλοκαιρινή περίοδος. Καταφέραμε να αυξήσουμε κατά 30% τις βάρδιες του ΕΚΑΒ σε σαράντα εννιά περιοχές της χώρας με τη χρησιμοποίηση των στελεχών των Ενόπλων Δυνάμεων. Από αυτές, τα δύο τρίτα των διακομιδών που έχουν γίνει στις περιοχές αυτές, έγιναν από μεικτά κλιμάκια τα οποία δημιουργήσαμε. Και το πιο σημαντικό είναι ότι χίλιες πεντακόσιες διακομιδές δεν θα γίνονταν ή θα γίνονταν με πολύ μεγάλη καθυστέρηση -με ό,τι αυτό συνεπάγεται- αν δεν είχαμε δημιουργήσει αυτά τα μεικτά κλιμάκια. Αυτό το αναφέρω γιατί πολλές φορές από τη θεωρία πρέπει πάντα να περνάμε στην πράξη. Και έστω αυτό το μικρό πιστεύω ότι το καταφέραμε αυτό το καλοκαίρι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Κεφαλά, έχετε τρία λεπτά για τη δευτερολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Πραγματικά είναι ένα θέμα καινούργιο και καταλαβαίνω όλη τη διαδικασία που χρειάζεται. Αλλά νομίζω ότι αυτά τα πράγματα έχουν γίνει, δηλαδή νομίζω ότι υπήρχε η μελέτη, ότι υπήρχε η διαβούλευση με φορείς δέκα μήνες και δώδεκα μήνες πριν. Και πραγματικά πιστεύω ότι τελικά μας φέρατε ένα νομοσχέδιο το οποίο ήταν πρόχειρο και ψηφίστηκε και τώρα πρέπει να το κοιτάξουν ξανά. Εύχομαι να μην ήταν απλά μια ψηφοθηρική κίνηση, καθώς αυτό έγινε πριν τις εκλογές. Ο κόσμος πραγματικά αγωνιά για αυτό το θέμα. Να ξέρετε ότι μόνο διαδικτυακά η ομάδα που υπάρχει, η ομάδα HEMS, είναι τεράστια, με πενήντα δύο χιλιάδες άτομα μέσα.

Εύχομαι το πράγμα να μην μείνει στα χαρτιά. Και πραγματικά είμαστε και θα είμαστε εδώ για να σας το θυμίζουμε. Διότι, κύριε Υφυπουργέ, οι άνθρωποι που έχουν χάσει κάποιο κοντινό τους πρόσωπο, δεν ενδιαφέρονται για τίποτα άλλο. Δηλαδή για εκείνους δεν έχει σημασία ούτε η οικονομία, ούτε η ανεργία, ούτε ο τουρισμός και για εκείνους οτιδήποτε άλλο έρχεται σε δεύτερη μοίρα, γιατί όταν κλείνει τα μάτια του ένας νέος άνθρωπος οι οικείοι του σταματάνε να ζουν επίσης, όπως πολύ πιθανόν να γνωρίζετε. Και εγώ το ξέρω από πρώτο χέρι. Φαντάζομαι ότι αν αυτή τη στιγμή σάς έλεγαν ότι κινδυνεύει ένας οικείος σας, θα τα αφήνατε όλα και θα τρέχατε να βοηθήσετε. Αυτό είναι, λοιπόν, το πρώτο και το κυριότερο.

Να σας πω ότι ο Ερμής Θεοχαρόπουλος δεν σκοτώθηκε από χέρια εγκληματιών, δεν σκοτώθηκε από χέρια φασιστών, δεν σκοτώθηκε από οπαδούς κάποιας ομάδας, ούτε σκοτώθηκε σε κάποιον πόλεμο φωνάζοντας «ζήτω η πατρίδα». Ήταν ένας άνθρωπος ο οποίος σκοτώθηκε μόνος του και αβοήθητος από την πολιτεία. Και ο τρόπος που έφυγε, όμως, ήταν πραγματικά συμβολικός και συγκλονιστικός. Διότι ο άνθρωπος αυτός έπεσε από ύψος πεντακοσίων μέτρων και εκείνη τη στιγμή η πτώση του ήταν με ταχύτητα εκατόν εξήντα χιλιομέτρων. Και παρ’ όλα αυτά, ενώ θα μπορούσε να έχει διαμελιστεί, παρέμεινε ζωντανός και έχασε όλο του το αίμα, περιμένοντας βοήθεια για πέντε ώρες.

Αυτό, λοιπόν, ίσως για κάποιον λόγο έγινε, για να κινητοποιηθούμε όλοι μας, γιατί δεν σκοτώθηκε από κάποιον ή από κάτι, έχασε τη ζωή του επειδή κάποιος ή κάτι δεν τον βοήθησε. Και νομίζω ότι είναι υπεύθυνες όλες οι κυβερνήσεις. Και είμαστε και εμείς λίγο υπεύθυνοι γιατί δεν είχαμε ακόμα τον τρόπο να τον βοηθήσουμε, απλά διορίζουμε, δεν εκπαιδεύουμε και δεν αξιολογούμε όπως πρέπει. Οπότε, ας μην τον ξεχάσουμε τον Ερμή. Γιατί ποιο το όφελος να θυμόμαστε τα λάθη μας και κυρίως ποιο το πολιτικό όφελος; Δεν έχουμε να σηκώσουμε κάποια σημαία σε αυτή την περίπτωση, δεν έχουμε να υπερασπιστούμε τα συμφέροντα κάποιων ανθρώπων, δεν έχουμε να μιλήσουμε για την πατρίδα ή την αντίσταση ή για τον θεό, όπως πολλές φορές αναφέρεται εδώ, αλλά μιλάμε για το δικαίωμα και την ασφάλεια και τη ζωή όλων των Ελλήνων.

Και, δυστυχώς, τα μέσα ενημέρωσης σταματάνε και δεν μιλάνε για αυτά, παρά μόνο όταν συμβαίνουν, όπου κλαίμε για λίγο και μετά ξανασυμβαίνει και μετά σταματάμε να μιλάμε επίσης. Τα επείγοντα περιστατικά, όμως, είναι εδώ, είναι σιωπηλά και καθημερινά. Και σίγουρα το ΕΚΑΒ δεν μπορεί να πετάξει πάνω από τη θάλασσα, δεν μπορεί να περάσει μέσα από μποτιλιαρισμένους δρόμους, δεν μπορεί να διανύσει τεράστιες αποστάσεις μέσα σε λίγα λεπτά. Επίσης, δεν μπορεί κάθε νησί να έχει δύο ή τρία ασθενοφόρα, ούτε μπορεί να πάει το ΕΚΑΒ εκεί όπου δεν υπάρχει δρόμος. Άρα τι θα γίνει; Θα συνεχίσουμε να χάνουμε τους ανθρώπους μας και θα υποσχόμαστε στους τουρίστες ασφάλεια η οποία δεν υπάρχει;

Τελειώνοντας, για να σας μιλήσω και λίγο ρεαλιστικά, θέλω να σας πω και το εξής. Νομίζω ότι ακόμα και από οικονομική άποψη όταν ένας άνθρωπος τραυματίζεται και αργεί να τον πάει κάποιος στο νοσοκομείο, η διάρκεια περίθαλψης και αποκατάστασης που έχει, μεγαλώνει πάρα πολύ, και βέβαια αυτός ο άνθρωπος λείπει από τη δουλειά του, με αποτέλεσμα να χάνει και πάρα πολλά λεφτά, για να μιλήσουμε και για τα λεφτά που έχουν τόση σημασία.

Τέλος, θέλω να πω και ένα μήνυμα -το οποίο δεν είναι πολιτικό μήνυμα απαραίτητα- για τον κ. Τουρνά, ο οποίος κάποια στιγμή είχε αναλάβει αυτήν την υπόθεση. Όμως, νομίζω ότι μέσα στη συλλογή των προσόντων που πρέπει να έχει ένας άνθρωπος που βρίσκεται εδώ μέσα είναι και η ευαισθησία και η κατανόηση. Ο κ. Τουρνάς έβγαλε έξω από το γραφείο του τη μητέρα του Ερμή Θεοχαρόπουλου, ο οποίος σκοτώθηκε στα είκοσι ένα του χρόνια, για να μπορέσει να κάνει τη δουλειά του γιατί η μητέρα του Ερμή έκλαιγε. Λοιπόν, για αυτές τις ευαισθησίες μιλάμε. Νομίζω ότι πέρα από το να είμαστε πάρα πολύ γνώστες και τεχνοκράτες πρέπει πάνω από όλα να κρατήσουμε την ανθρωπιά μας και την ευαισθησία μας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είναι πραγματικά πολύ δύσκολη η ερώτηση. Θα είμαι πάρα πολύ σύντομος. Θα πω κάτι γιατί αναφερθήκατε στον κ. Τουρνά, και επειδή δεν βρίσκεται στην Αίθουσα, θα καταθέσω τη δική μου εμπειρία. Εγώ τον κ. Τουρνά τον έχω γνωρίσει κατά τη διάρκεια χειρισμού των κρίσεων και συνχειρισμού πολύ συγκεκριμένων κρίσεων και, πέρα από τον επαγγελματισμό του ανδρός -που δεν θα κριθεί από εμένα- μπορώ να καταθέσω ειδικά για τον συγκεκριμένο άνθρωπο την πολύ μεγάλη ευαισθησία του και την αγωνία του στο να σωθούν ανθρώπινες ζωές και πολίτες. Το υπηρέτησε, αν θέλετε, πάρα πολύ επιχειρησιακώς, όπως και κατά τη διάρκεια των κρίσεων. Εγώ τον έζησα προσωπικά στην κακοκαιρία «Ντάνιελ» που είχε τον συντονισμό όλης της επιχείρησης και των ελικοπτέρων. Έζησα την αγωνία του δικού του προσώπου, του επιτελείου του, έτσι ώστε να σωθούν όσοι άνθρωποι κινδύνευαν εκείνη τη στιγμή.

Επίσης, με πάρα πολλά πράγματα τα οποία έχετε πει θα συμφωνήσω. Και γι’ αυτό δεν έχει πολύ μεγάλο νόημα να κάνουμε διάλογο. Θα πω, με πολύ μεγάλο σεβασμό στους γονείς του Ερμή που έχασαν το παιδί τους, ότι τουλάχιστον προσωπικά θα προσπαθήσω να φύγω από εδώ, έχοντας πάει την επείγουσα ιατρική τουλάχιστον ένα βήμα πιο μπροστά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υφυπουργό. Πραγματικά έχει δίκιο. Το να απευθυνόμαστε σε κάποιον που δεν είναι εδώ, δεν είναι ό,τι καλύτερο.

Κυρίες και κύριοι συνάδελφοι, θα συνεχίσουμε με κάποιες ανακοινώσεις.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και δύο εκπαιδευτικοί συνοδοί τους από το Ιδιωτικό Δημοτικό Σχολείο Μωραΐτη (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και δύο εκπαιδευτικοί συνοδοί τους από το Ιδιωτικό Δημοτικό Σχολείο Μωραΐτη (δεύτερο τμήμα).

Η Βουλή σάς καλωσορίζει.

Επίσης, θέλω να σας ενημερώσω ότι δεν θα συζητηθεί η έκτη με αριθμό 238/16-10-2023 επίκαιρή ερώτηση πρώτου κύκλου του Βουλευτή της Κοινοβουλευτικής Ομάδας «Νίκη» Β΄ Θεσσαλονίκης κ. Νικόλαου Παπαδόπουλου προς τον Υπουργό Υγείας, με θέμα: «Σοβαρές ελλείψεις ιατρικού και νοσηλευτικού προσωπικού στο Παιδοκαρδιοχειρουργικό κέντρο του Νοσοκομείου Παίδων «Αγία Σοφία» απειλούν τη λειτουργία του».

Ζητώ συγγνώμη από τον συνάδελφο Βουλευτή, αλλά θα κάνουμε μια ολιγόλεπτη διακοπή, επειδή δεν έχει έρθει η κυρία Υφυπουργός.

Θα την περιμένουμε και μετά θα συνεχίσουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, συνεχίζεται η συνεδρίαση.

Θα ολοκληρώσουμε με την πρώτη με αριθμό 211/4-10-2023 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Υποδομών και Μεταφορών, με θέμα: «Κρατικός Αερολιμένας Χίου "Όμηρος" (ΚΑΧΙΟ)».

Παρακαλώ πολύ, κύριε συνάδελφε, έχετε τον λόγο.

**ΣΤΑΥΡΟΣ ΜΗΧΑΗΛΙΔΗΣ:** Καλημέρα, κυρία Υπουργέ, καλωσορίσατε.

Από τις αρχές της δεκαετίας του ’80 η Υπηρεσία Πολιτικής Αεροπορίας έχει συντάξει σχέδιο στρατηγικής ανάπτυξης, γνωστό ως «master plan» για το αεροδρόμιο της Χίου. Από τον τότε σχεδιασμό έχει αρχίσει να υλοποιείται η επέκταση του διαδρόμου και οι μετατοπίσεις δύο δρόμων ανατολικά και δυτικά του αερολιμένα.

Κυρία Υπουργέ, θα περιμένω πραγματικά με ενδιαφέρον και αγωνία να μάθω προσωπικά και μέσω εμού η Χίος πόσα εκατομμύρια ευρώ έχουν δαπανηθεί μέχρι τώρα για το master plan σε απαλλοτριώσεις, οι οποίες θα αποδείξω στο τέλος ότι δεν θα πιάσουν τόπο και χωρίς να υλοποιηθούν αυτά τα οποία η Χίος προσδοκούσε και επιτρέψτε μου να πω, ονειρεύονταν.

Ακόμη όμως και αυτά που έχουν ξεκινήσει, δεν προχωρούν με τους ρυθμούς που επιβάλλει το ύφος του έργου και η αναγκαιότητα. Η καθημερινή απραξία και η παραγωγή ελάχιστου έργου καταφανώς καταδεικνύει το βάλτωμα της εκτέλεσης αυτών των ελάχιστων παρεμβάσεων. Και μετά, αφού τελειώσουμε, θα σας ενεχυριάσω κάποιες φωτογραφίες, γιατί ενδεχομένως να μη γνωρίζετε ποια είναι η κατάσταση σήμερα, ώστε να έχετε μια καλύτερη εικόνα.

Από τους τριάντα δύο μήνες, λοιπόν, για την ολοκλήρωση του έργου, έχουν περάσει είκοσι δύο μήνες με υλοποιημένο, όπως λένε οι μηχανικοί, λιγότερο από το 20% με 25% του έργου. Σε ό,τι αφορά δε το θέμα των απαλλοτριώσεων ιδιοκτησιών ανατολικά του αεροδρομίου, όπως είπα, επικρατεί απόλυτο σκοτάδι για το ύψος των καταβληθέντων αποζημιώσεων.

Επιπρόσθετα επισημαίνουμε ότι δεν έχει προβλεφθεί νέος πύργος ελέγχου. Είναι ένας τόσο κρίσιμος παράγοντας για την εύρυθμη λειτουργία ενός αεροδρομίου και δεν έχει προβλεφθεί τίποτα. Και σας λέω -και ενδεχομένως να χρειαστεί να το πω και στη δευτερολογία μου- ότι με τα έργα και με την επιμήκυνση του διαδρόμου, όποτε αυτός υλοποιηθεί-ολοκληρωθεί, διακόσια μέτρα του διαδρόμου θα είναι τυφλά. Σας το λέω και σαν αεροπόρος. Δεν θα τα βλέπει ο πύργος ελέγχου. Σημειώστε το αυτό γιατί είναι πολύ κρίσιμο, μήπως και θεραπευθεί.

Κατόπιν αυτών ρωτάμε, κυρία Υπουργέ: Πότε και για ποιον λόγο τροποποιήθηκε προς το υποδεέστερο το master plan εκσυγχρονισμού και ανάπτυξης του Κρατικού Αερολιμένα Χίου; Ποια είναι η πρόβλεψη για την ολοκλήρωση των παρεμβάσεων, λαμβάνοντας υπ’ όψιν τις ήδη μεγάλες καθυστερήσεις και την επερχόμενη φυσικά χειμερινή περίοδο; Ποιο είναι το ύψος τελικά των απαλλοτριώσεων και πότε θα αποδοθούν στο δημόσιο οι απαλλοτριωμένες ιδιοκτησίες;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη. Ξανά συγγνώμη που αναγκαστήκατε να περιμένετε να έρθει η κ. Αλεξοπούλου.

Παρακαλώ πολύ, κυρία Υφυπουργέ…

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Κύριε Πρόεδρε, το πρόγραμμα έλεγε 11.15΄…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υφυπουργέ, σας έχουμε ειδοποιήσει από τις 10.10΄…

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Για νωρίτερα…

Είχα κάνει έναν προγραμματισμό χθες το βράδυ. Μην το ξαναπείτε αυτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ, θα πω αυτό που νιώθω.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Είκοσι λεπτά πριν με πήρατε για να μου πείτε…

**ΠΡΟΕΔΡΕΥΩΝ (Βασίλειος Βιλιάρδος):** Σας πήραμε από τις 10.10΄. Δεν χρειάζεται να το συνεχίσουμε, δεν υπάρχει λόγος.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Εσείς το συζητάτε από μικροφώνου.

**ΠΡΟΕΔΡΕΥΩΝ (Βασίλειος Βιλιάρδος):** Πρέπει να του ζητήσω συγγνώμη, σας περίμενε.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Το πρόγραμμα το χθεσινοβραδυνό ήταν για τις 11.15΄ και σκοτώθηκα να έρθω και ήρθα…

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κυρία Υφυπουργέ. Ξεκινήστε την ομιλία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Σας λέω ότι δεν άργησα σε σχέση με το χθεσινό πρόγραμμα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κυρία Υφυπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Παρακαλώ και από το μικρόφωνο, κύριε Πρόεδρε, αυτό να το σεβαστείτε. Δεν είναι έτσι. Ήμουν μακριά, δεν μπορούσα να πάρω αεροπλάνο να έρθω. Δεν γινόταν, δηλαδή, πραγματικά. Δεν άργησα…

**ΠΡΟΕΔΡΕΥΩΝ (Βασίλειος Βιλιάρδος)**: Κυρία Υφυπουργέ, σας καταλαβαίνω απόλυτα…

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Δεν άργησα. Ήμουν ένα τέταρτο νωρίτερα από την ώρα που είχα στο πρόγραμμά μου χθες.

**ΠΡΟΕΔΡΕΥΩΝ (Βασίλειος Βιλιάρδος)**: Όλοι οι Υπουργοί μέχρι στιγμής ήταν τουλάχιστον ένα τέταρτο νωρίτερα.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ήμουν μακριά, κύριε Πρόεδρε. Δεν μπορούσα να έρθω.

**ΠΡΟΕΔΡΕΥΩΝ (Βασίλειος Βιλιάρδος)**: Δεν χρειάζεται να το συνεχίσουμε.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Για να μην αφήνουμε εντυπώσεις…

**ΠΡΟΕΔΡΕΥΩΝ (Βασίλειος Βιλιάρδος)**: Τι εντυπώσεις να δημιουργήσουμε; Σας παρακαλώ!

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Δεν καθυστερώ ποτέ…

**ΠΡΟΕΔΡΕΥΩΝ (Βασίλειος Βιλιάρδος)**: Ζήτησα απλά συγγνώμη από τον συνάδελφο και έπρεπε να του ζητήσω, γιατί περίμενε. Είναι από τις δέκα η ώρα εδώ. Αυτό έκανα.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Κύριε Πρόεδρε, δεν ξέρω πώς το καταλαβαίνετε...

Κύριε Βουλευτά, αν είστε από τις δέκα η ώρα, πάντως δεν είναι δική μου ευθύνη. Ειλικρινά σας ζητώ συγγνώμη. Όμως, δεν καθυστέρησα. Ήρθα ένα τέταρτο νωρίτερα από το χθεσινό μας πρόγραμμα. Ας μείνουμε, όμως, στην ουσία.

Αξιότιμε κύριε Βουλευτά, σας ευχαριστώ πολύ για την ερώτηση.

Εν όψει τού ότι η ερώτησή σας είναι απολύτως τεχνική, θα σας απαντήσω με στοιχεία και έγγραφα για την πλήρη ενημέρωσή σας και, βεβαίως, των συμπολιτών σας.

Κατ’ αρχάς θα ήθελα να διευκρινίσω κάποια πολύ σημαντικά ζητήματα όσον αφορά στα έργα που εντάσσονται στο master plan του αεροδρομίου της Χίου, απαντώντας στην ερώτησή σας.

Προκειμένου να αντιμετωπιστούν οι ανάγκες του αεροδρομίου κατά έναν τρόπο συνολικό και όχι αποσπασματικό, η ΥΠΑ εκπόνησε γενικό σχέδιο ανάπτυξης. Έτσι, συγκεκριμένα θα σας αναφέρω τα έργα που εντάσσονται σε αυτό το πλάνο και είναι τα εξής:

Η επέκταση του υφιστάμενου διαδρόμου μήκους χιλίων πεντακοσίων έντεκα μέτρων προς βορρά, έτσι ώστε να αποκτήσει συνολικό μήκος χίλια οκτακόσια μέτρα, με τις απαραίτητες ζώνες ασφαλείας πέρατος διαδρόμου -REZA-, σύμφωνα με απαιτήσεις του ΕΑΖΑ. Μαζί προβλέπεται η παραλλαγή της παραλιακής επαρχιακής οδού Χίου - Θυμιανών.

Η ανέγερση νέου κτηρίου αεροσταθμού, εμβαδού τεσσάρων χιλιάδων τετραγωνικών μέτρων περίπου, νέου πύργου ελέγχου αεροδρομίου και η διαμόρφωση του περιβάλλοντα χώρου αυτού.

Επίσης, η επέκταση του δαπέδου στάθμευσης αεροσκαφών σε τελική επιφάνεια δεκαπέντε χιλιάδων τετραγωνικών μέτρων περίπου. Είναι οι εγκαταστάσεις αποθήκευσης καυσίμων και είναι και η κατασκευή υποστηρικτικών εγκαταστάσεων του αεροδρομίου: Υπόστεγο, βοηθητικές εγκαταστάσεις, πυροσβεστικός σταθμός και υδατόπυργος.

Στην παρούσα φάση και, σύμφωνα με το master plan του αεροδρομίου για την αναβάθμιση του αερολιμένα Χίου, βρίσκονται σε εξέλιξη τα παρακάτω έργα:

Η επέκταση - βελτίωση πεδίου ελιγμών Κρατικού Αερολιμένα Χίου και συναφή έργα συμβατικού τμήματος 17.838.000 ευρώ. Το έργο περιλαμβάνει τις εξής εργασίες:

Πρώτον, την επέκταση του υφιστάμενου διαδρόμου μήκους χιλίων πεντακοσίων έντεκα μέτρων προς βορρά σε απαλλοτριωμένη περιοχή, έτσι ώστε να αποκτήσει συνολικό μήκος χίλια επτακόσια ενενήντα εννιά μέτρα, με τις απαιτούμενες ζώνες ασφαλείας.

Δεύτερον, την αναβάθμιση της αντοχής του υφιστάμενου τμήματος διαδρόμου.

Τρίτον, τη διαμόρφωση ζώνης ασφαλείας πέρατος διαδρόμου.

Τέταρτον, την κατασκευή περίφραξης στα όρια της απαλλοτριωμένης περιοχής.

Πέμπτον, την επέκταση του υφιστάμενου εσωτερικού περιφερειακού δρόμου του αεροδρομίου στα νέα όρια της απαλλοτριωμένης περιοχής.

Έκτον, την εκτέλεση των απαραίτητων υδραυλικών έργων εντός του αεροδρομίου και την αποστράγγιση της περιοχής.

Έβδομον, τις ηλεκτρομηχανολογικές εργασίες που είναι απαραίτητες για τη λειτουργία του αεροδρομίου μετά την επέκτασή του.

Όγδοον, την κατασκευή νέου διώροφου κτηρίου υποσταθμού και σταθμού φωτοσήμανσης συνολικού εμβαδού 209,40 τετραγωνικών μέτρων.

Κατόπιν των ανωτέρω, και ειδικότερα για το πρώτο ερώτημά σας, η απάντηση συνοψίζεται στο εξής. Τα έργα προχωρούν και εξελίσσονται κατά τον αρχικό σχεδιασμό και δεν έχει εκδοθεί πράξη τροποποίησης του αρχικού master plan.

Για το δεύτερο ερώτημά σας σχετικά με τις απαλλοτριώσεις, η ΥΠΑ προχώρησε στη συντέλεση της απαλλοτρίωσης για το βόρειο τμήμα της κηρυχθείσας απαλλοτρίωσης έκτασης 74.842,14 τετραγωνικών μέτρων.

Η συνολική αποζημίωση ανήλθε στα 27.804.913,72 ευρώ, όπως καθορίστηκε με απόφαση του Εφετείου Αιγαίου. Η ανακοίνωση της παρακατάθεσης αποζημίωσης δημοσιεύτηκε σε ΦΕΚ, οπότε και συντελέστηκε η απαλλοτρίωση για το βόρειο τμήμα της έκτασης και παραδόθηκε η έκταση του βορείου τμήματος στο σύνολό της.

Για την υπόλοιπη έκταση των 65.464,98 τετραγωνικών μέτρων η απαλλοτρίωση ανακλήθηκε αυτοδίκαια και εκδόθηκε η βεβαίωση μερικής αυτοδίκαιης άρσης της αναγκαστικής απαλλοτρίωσης από το Υπουργείο των Οικονομικών. Ο λόγος της άρσης ήταν η μη καταβολή αποζημίωσης εντός δεκαοκτάμηνου από την έκδοση της απόφασης καθορισμού προσωρινής τιμής μονάδος αποζημίωσης.

Σύμφωνα με τη διάταξη του άρθρου 39 παράγραφος 3 του ν.4024/2011, εφόσον οι θιγόμενοι ιδιοκτήτες επιθυμούν τη διατήρηση της απαλλοτρίωσης που άρθηκε αυτοδίκαια λόγω παρέλευσης του δεκαοκτάμηνου της προθεσμίας, δύνανται να υποβάλουν αίτηση προς την αρχή που εξέδωσε την απαλλοτριωτική απόφαση μέσα σε προθεσμία ενός έτους από την παρέλευση της προθεσμίας περί διατήρησης της απαλλοτρίωσης και καταβολής της δικαστικά καθορισμένης οριστικής αποζημίωσης.

Υποβλήθηκαν αιτήματα διατήρησης απαλλοτρίωσης για κάποιες ιδιοκτησίες ανατολικά του αεροδρομίου συνολικής έκτασης 21,70 στρεμμάτων και εκδόθηκαν τελεσίδικες δικαστικές αποφάσεις. Έτσι το δημόσιο κατέβαλε αποζημίωση στους αναγνωρισμένους δικαιούχους εκτάσεων που εμπίπτουν στις περιοχές αυτές και καταβλήθηκαν συνολικά αποζημιώσεις ύψους 17 εκατομμυρίων ευρώ. Εκκρεμεί η κατάθεση επιπλέον ποσού 1,89 εκατομμυρίου ευρώ, προκειμένου να συντελεστεί στο σύνολό της η απαλλοτρίωση των εν λόγω εκτάσεων και να καταστεί δυνατή η παράδοση στο αεροδρόμιο και των ιδιοκτησιών οι οποίες αναφέρονται στις ανωτέρω τελεσίδικες αποφάσεις.

Καταθέτω στα Πρακτικά για να τα πάρετε, αγαπητέ κύριε συνάδελφε, έγγραφο της Γενικής Διεύθυνσης Οικονομικών Υπηρεσιών του Υπουργείου μας, το οποίο περιλαμβάνει μεταξύ άλλων πίνακα που αναφέρεται στις απαλλοτριώσεις και σας ενημερώνω ότι για την υλοποίηση του master plan, με όλες τις αναφερόμενες παρεμβάσεις, υπολείπεται η κήρυξη της απαλλοτρίωσης των λοιπών εκτάσεων, ήτοι 43,70 στρεμμάτων, με εκτιμώμενο κόστος απαλλοτρίωσης 40 εκατομμύρια ευρώ, βάσει, βέβαια, της καθορισθείσας εφετειακής απόφασης.

Σας ευχαριστώ.

(Στο σημείο αυτό η Υφυπουργός Υποδομών και Μεταφορών κ. Χριστίνα Αλεξοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Παρακαλώ πολύ, κύριε Μιχαηλίδη, έχετε τρία λεπτά για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, μιας και είμαστε οι τελευταίοι δεν θα περάσω πολύ τον χρόνο, αλλά είναι ένα πάρα πολύ ουσιαστικό πρόβλημα που αντιμετωπίζει ο τόπος μας. Διότι, κυρία Υπουργέ, ήταν πραγματικά η επέκταση του αεροδρομίου μια προσδοκία, ένα όνειρο δεκαετιών.

Το πέμπτο, επαναλαμβάνω, μεγαλύτερο νησί του Αιγαίου, με την ιστορία, τον πολιτισμό και τις δυνατότητές του, σήμερα που μιλάμε, το καλοκαίρι που πέρασε είχε μηδέν -το απόλυτο μηδέν- Ευρωπαίων περιηγητών. Έχει να έρθει τσάρτερ, ναυλωμένο αεροσκάφος στη Χίο τουλάχιστον επτά χρόνια. Αν έχει έρθει ένα ή δύο το πολύ. Γιατί; Διότι ένα αεροπλάνο μεσαίων αποστάσεων για να φύγει από τη Νορβηγία, τη Γερμανία, την Ολλανδία έφευγε με μισό φορτίο, διότι ο διάδρομος ήταν μικρός. Προκειμένου να μπορέσει -ειδικά που έρχονται κυρίως το καλοκαίρι λόγω θερμοκρασιών, είναι τεχνικά θέματα δεν αφορούν ούτε εσάς ούτε τους συναδέλφους εδώ- μετά να απογειωθεί, έπρεπε να φύγει με μισό φορτίο καυσίμων και αναγκαζόταν να προσγειωθεί στη Λέσβο ή στη Θεσσαλονίκη ή κάπου αλλού για να πάρει πάλι καύσιμα να συνεχίσει. Αντιλαμβάνεστε ότι αυτά τα κόστη ήταν απαγορευτικά μέχρι που στο τέλος οι tour operator εγκατέλειψαν το νησί μας.

Καταφέραμε, λοιπόν, μετά από χρόνια να εξασφαλίσουμε αυτά τα πολλά εκατομμύρια που μας περιγράψατε -όπως τα είπατε και έτσι είναι η πραγματικότητα- για απαλλοτριώσεις θα είναι περίπου 70-80 εκατομμύρια όταν ολοκληρωθούν. Βάλτε και 20-25 εκατομμύρια τον διάδρομο, τα κτήρια, ανακαινίσεις, παρακάμψεις δρόμων, θα περάσουμε τα 100 εκατομμύρια.

Τι συμβαίνει; Το master plan που μας περιγράψατε, κυρία Υφυπουργέ, είναι αυτό που θέλουμε, αλλά δεν γίνεται. Το καταργήσατε -δεν μιλάω προσωπικά για εσάς, η Κυβέρνηση- και αντ’ αυτού γίνεται τώρα επέκταση του διαδρόμου, ο οποίος έχει ξεκινήσει να επεκτείνεται εδώ και είκοσι δύο μήνες κι έχει σταματήσει, γιατί από εκεί που σταματάτε -έχετε εικόνα της Χίου- μέχρι εκεί που θα επεκταθεί πρέπει να ανυψωθεί τριάμισι μέτρα για λόγους ασφάλειας των πτήσεων. Αντιλαμβάνεστε ότι για να σηκωθεί τριάμισι μέτρα το υπόστρωμα από κάτω πρέπει να είναι τέτοιας ποιότητας αδρανών υλικών για να μπορεί να λειτουργεί.

Επειδή, λοιπόν, το κόστος για τον ανάδοχο του φαίνεται υπερβολικό, έχει σταματήσει. Δεν παίρνει τα υλικά που πρέπει και το έργο έχει σταματήσει -ρωτήστε, θα σας το πούνε- εδώ και μήνες.

Πάμε παρακάτω. Όπως είπατε και εσείς, το κτήριο για τους επιβάτες έπρεπε να είναι, σύμφωνα με το master plan, περίπου τέσσερις χιλιάδες πεντακόσια με τέσσερις χιλιάδες οκτακόσια τετραγωνικά. Εγκαταλείφθηκε. Αν σας λένε ότι έχει ξεκινήσει, ότι εκτελείται, είναι το απόλυτο, συγγνώμη που θα το πω, ψέμα. Το υφιστάμενο κτήριο των χιλίων διακοσίων τετραγωνικών μέτρων σήμερα επισκευάζεται. Θα γίνει χίλια τετρακόσια, γιατί προστίθενται όχι για χρήση των επιβατών, όχι για καταστήματα, όχι για duty free, όχι για όλα αυτά τα οποία γνωρίζουμε όλοι μας που ταξιδεύουμε στην Ευρώπη ή και σε αεροδρόμια της Ελλάδας, αλλά μόνο για διοικητικές θέσεις.

Και αυτό μάλιστα το κτήριο που ανακαινίζεται, και όχι αυτό που περιγράψατε, ο μελετητής -αυτό είναι απόσπασμα του ίδιου του μελετητή και θα το καταθέσω- για όλους τους χώρους, όπως αναχώρησης, άφιξης, διαχείρισης, για τα εισιτήρια τους περιγράφει ως suboptimum, δηλαδή υποδεέστερα. Θα μας παραδώσετε, λοιπόν, ένα κτήριο που δεν είναι αυτό που περιγράψατε. Αντί τεσσάρων-πέντε χιλιάδων τετραγωνικών μέτρων, χιλίων τετρακοσίων. Σήμερα είναι χίλια διακόσια. Μας περιγράψατε μια πίστα αεροσκαφών που θέλαμε να φιλοξενούνται αεροσκάφη δεκαπέντε στρεμμάτων, ενώ δεν γίνεται. Παραμένει το υφιστάμενο επτά στρέμματα, που ίσα-ίσα είναι για να φιλοξενούνται δύο αεροσκάφη ελικοφόρα τύπου ATR και όχι τζετ.

Μας περιγράφετε για πύργο που δεν γίνεται. Ο σημερινός πύργος δεν μπορεί να δει μέχρι το τέλος του διαδρόμου, είναι διακόσια μέτρα τυφλός. Δεν υπάρχει πάρκινγκ για αυτοκίνητα επαγγελματικά, επισκεπτών, τουριστικά κ.λπ.. Είναι το απόλυτο τίποτα και θα ξοδευτούν πάνω από 100 εκατομμύρια. Γι’ αυτό είμαι σήμερα εδώ, για να δούμε πώς μπορούμε να λύσουμε το πρόβλημα. Δεν μπορεί ο ελληνικός λαός να πληρώνει 100 εκατομμύρια για να μην έχουμε στο τέλος αεροδρόμιο, μόνο και μόνο για να ειπωθεί στις εκλογές ότι ξεκίνησε ένα έργο γενιάς. Αυτή είναι η πραγματικότητα.

Κύριε Πρόεδρε, παρακαλώ, για ανοχή δύο λεπτών.

Κυρία Υπουργέ, ένα αεροδρόμιο χαρακτηρίζεται από τον μικρότερο δείκτη. Πεντακόσια χιλιόμετρα διάδρομο αποπροσγειώσεων να έχουμε αν δεν έχεις πίστα, εάν δεν έχει κτήρια διαχείρισης των επιβατών, θα μείνεις στη μικρότερη κλάση. Αυτό έχει σήμερα η Χίος, δηλαδή δεν έχει τίποτα.

Κατανοήστε, κυρία Υπουργέ, και όταν θα φύγετε από αυτή την Αίθουσα και πάτε πίσω στην υπηρεσία καλέστε τους να σας πούνε ποια είναι η πραγματικότητα. Καταστρέφεται το όνειρο γενεών. Περιμέναμε ένα αεροδρόμιο γιατί είναι σαν την κότα με το αυγό. Εάν δεν γίνει αεροδρόμιο που να μπορέσει να φιλοξενήσει τις ανάγκες της τουριστικής βιομηχανίας της σύγχρονης εποχής, δεν θα γίνουν ξενοδοχεία. Τα ξενοδοχεία, οι επιχειρηματίες του τουρισμού, λένε «αφού δεν έχει αεροδρόμιο, δεν μπορούμε να κάνουμε». Πού βρίσκεται τελικά αυτή η διαδικασία; Στο απόλυτο τίποτα. Πραγματικά αισθανόμαστε μεγάλη πικρία που έχουμε τα χρήματα, είχαμε 100 εκατομμύρια, τα περιγράψατε, και γίνεται το απόλυτο τίποτα.

Σας ευχαριστώ πολύ.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Κυρία Υφυπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, κατ’ αρχάς θα ήθελα να σας πω ότι τα στοιχεία που σας έδωσα είναι απολύτως ακριβή. Δεν μπορώ να ενστερνιστώ τις σκέψεις σας και να χρησιμοποιήσω και εγώ τη φράση που χρησιμοποιείτε, δηλαδή «το απόλυτο τίποτα», αλλά θα επιμείνω σε αυτό που σας λέω, ότι τα έργα προχωρούν, εξελίσσονται και δεν υπάρχει καμμία πράξη τροποποίησης του αρχικού master plan.

Με αυτό το δεδομένο και με το επίσης δεδομένο ότι για εμάς η περαιτέρω ενίσχυση της ασφάλειας των αεροδρομίων, των αερομεταφορών και της αεροναυτιλίας αποτελεί δέσμη πολύ σημαντικής πολιτικής εργαζόμαστε πάνω σε αυτό.

Όπως ήδη ανακοίνωσε ο Υπουργός Υποδομών και Μεταφορών κ. Χρήστος Σταϊκούρας, αξιοποιούνται πόροι του Ταμείου Ανάκαμψης και Ανθεκτικότητας ύψους 107 εκατομμυρίων ευρώ για την αναβάθμιση των υποδομών των αεροδρομίων.

Μεταξύ άλλων, προωθείται ο νέος κώδικας δεοντολογίας της ΑΠΑ και ο Εθνικός Κανονισμός Ασφάλειας Πολιτικής Αεροπορίας. Επενδύουμε στο ανθρώπινο κεφάλαιο με την πλήρωση συνολικά εκατόν σαράντα μίας θέσεων μόνιμου προσωπικού πανεπιστημιακής και τεχνολογικής εκπαίδευσης, ενώ μόλις χθες στο νομοσχέδιο που πέρασε από το ελληνικό Κοινοβούλιο του Υπουργείου Υποδομών και Μεταφορών νομοθετήσαμε να καλύπτονται κενά ανθρώπινου δυναμικού, μέσω μετακινούμενου προσωπικού στα περιφερειακά αεροδρόμια αρμοδιότητας της ΥΠΑ.

Για να μείνουμε, όμως, στο θέμα μας και στην ερώτησή σας για την υλοποίηση όλων των προβλεπόμενων έργων του master plan, μεταξύ των οποίων της κατασκευής νέου κτηρίου αεροσταθμού, πύργου ελέγχου αεροδρομίου και διαμόρφωσης περιβάλλοντος χώρου, της επέκτασης του δαπέδου στάθμευσης αεροσκαφών κ.λπ., απαιτείται η κήρυξη της συνολικής έκτασης της απαλλοτρίωσης και η παράδοση των εν λόγω εκτάσεων στο αεροδρόμιο.

Θέλω, λοιπόν, να σας επισημάνω ότι προκειμένου να καταστεί δυνατή η επιχειρησιακή λειτουργία της επέκτασης του διαδρόμου απαιτείται η μετατόπιση του θιγόμενου τμήματος μήκους πεντακοσίων πενήντα μέτρων της παραλιακής οδού Χίου - Θυμιανών, που κατασκευάζεται με μέριμνα της Περιφέρειας Βορείου Αιγαίου και δεν περιλαμβάνεται στο τεχνικό και οικονομικό αντικείμενο του ανωτέρω έργου.

Ως εκ τούτου, αρμόδια για πληροφορίες σε αυτό το θέμα είναι η Περιφέρεια Βορείου Αιγαίου και συμπερασματικά, για να απαντήσω στην ερώτησή σας, όπως τεκμηριωμένα αναφέρθηκε παραπάνω, όχι μόνο -και το επαναλαμβάνω- δεν τροποποιήθηκε το master plan εκσυγχρονισμού και ανάπτυξης του Κρατικού Αερολιμένα Χίου, αλλά αντιθέτως έχουν εντατικοποιηθεί όλες οι προσπάθειες του Υπουργείου και των υπηρεσιών του, στο σκέλος, τουλάχιστον, της αρμοδιότητάς του για την ολοκλήρωση τόσο των υπολειπόμενων προκατασκευαστικών ενεργειών όσο και του ίδιου του έργου εν γένει.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αλεξοπούλου.

Κυρίες και κύριοι συνάδελφοι, έχουμε να κάνουμε δύο ανακοινώσεις.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθήτριες και μαθητές και δύο συνοδοί εκπαιδευτικοί από τη Σχολή Μωραΐτη.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 16ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 11.28΄ λύεται η συνεδρίαση για την προσεχή Δευτέρα 23 Οκτωβρίου 2023 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**